text:
12 Haziran 2015 Cuma
Prezidentimiz “Baku-2015” I Ýewropa Oýunlarynyň Açylyş Dabarasyna Gatnaşdy
Türkmenistanyň Prezidenti Gurbanguly Berdimuhamedow “Baku-2015” I Ýewropa oýunlarynyň açylyş dabarasyna gatnaşmak üçin Azerbaýjan Respublikasyna iş saparyny amala aşyrdy.
Ir bilen milli Liderimiz Aşgabadyň halkara howa menzilinden Baku şäherine ugrady. Bu ýerde milli Liderimizi ýurdumyzyň resmi adamlary ugratdylar. Bir ýarym sagatdan soň hormatly Prezidentimiziň “Boingi” Azerbaýjanyň Geýdar Aliýew adyndaky halkara howa menzilinde gondy.
Milli Liderimizi Azerbaýjan Respublikasynyň resmi adamlary, şeýle hem I Ýewropa oýunlarynyň Guramaçylyk komitetiniň wekilleri garşyladylar.
Hormatly Prezidentimiziň ulag kerweni Azerbaýjanyň Lideriniň “Gençlik” kabulhanasyna geldi. Bu ýerde Prezidentler Gurbanguly Berdimuhamedow bilen Ilham Aliýewiň duşuşygy geçirildi. Bu duşuşyk iki goňşy ýurduň gatnaşyklarynyň strategiki häsiýete eýedigini we olaryň Liderleriniň hyzmatdaşlygy ösdürmäge meýillidigini ýene-de bir gezek tassyklady.
Iki dostlukly döwletiň Baştutanlary mähirli salamlaşyp, ýüzbe-ýüz söhbetdeşlikde özara ynam, deňhukuklylyk hem-de milli bähbitleriň esasynda guralýan köpugurly döwletara hyzmatdaşlygynyň tutuş toplumy boýunça pikir alyşmaga döredilen mümkinçilik üçin kanagatlanma bildirdiler.
Azerbaýjanyň paýtagtynda geçirilýän uly sport baýramçylygyna gatnaşmaga çakylygy kabul edendigi üçin öz türkmen kärdeşine hoşallyk bildirip, Prezident Ilham Aliýew Azerbaýjanda türkmen Lideriniň saparyna uly ähmiýet berilýändigini aýratyn nygtady. Munuň özi soňky ýyllarda täze ösüşe eýe bolan, barha berkeýän hoşniýetli goňşuçylyk, dost-doganlyk gatnaşyklarynyň ýene-de bir aýdyň beýany bolup hyzmat edýär.
Hormatly Prezidentimiz Gurbanguly Berdimuhamedow Azerbaýjanyň Baştutanyna Türkmenistanyň wekiliýetiniň, şeýle hem meýletinçileriň mähirli kabul edilendigi üçin minnetdarlygyny beýan edip, dostlukly halky şunuň ýaly möhüm we wekilçilikli sport forumyny geçirmek hormatyna mynasyp bolandygy bilen gutlady we azerbaýjan türgenlerine bu halkara derejesindäki ýaryşlarda uly üstünlikler arzuw etdi.
Özara ynam we oňyn ýagdaýda geçen duşuşygyň barşynda iki döwletiň liderleri ozal gazanylan ylalaşyklaryň ýerine ýetirilişiniň barşyny ara alyp maslahatlaşdylar, şeýle hem ikitaraplaýyn we köptaraplaýyn esasda, hususan-da, iri halkara guramalarynyň we sebitleýin düzümleriniň ugry boýunça üstünlikli ösdürilýän oňyn gepleşikleriň gyzyklanma bildirýän meseleleri boýunça pikir alyşdylar.
Türkmenistanyň we Azerbaýjanyň halkara durmuşynyň möhüm ugurlary boýunça garaýyşlarynyň ýakynlygy, häzirki döwriň ählumumy meseleleriniň oňyn çözgüdini tapmakda olaryň işjeň orun eýeleýändigi bellenildi.
Soňky ýyllarda türkmen-azerbaýjan gatnaşayklarynyň ýokary derejä ýetirilendigini kanagatlanmak bilen belläp, taraplar iki ýurduň däp bolan hyzmatdaşlygy döwrüň talabyna hem-de iki doganlyk halkyň bähbitlerine laýyklykda okgunly ösdürmäge ygrarlydygyny tassykladylar. Eýýäm amala aşyrylan işler, şol sanda ykdysady hyzmatdaşlyk boýunça hökümetara toparynyň döredilmegi, yzygiderli esasda geçirilýän daşary syýasat edaralarynyň arasyndaky geňeşmeler hem-de işewürlik duşuşyklary munuň aýdyň mysallarydyr, olar haryt dolanyşygyny artdyrmaga, täze hyzmatdaşlyk gatnaşyklaryny ýola goýmaga we sporty hem goşmak bilen ähli ulgamlarda bilelikdäki taslamalaryň mümkinçiliklerini ara alyp maslahatlaşmaga gönüden –göni ýardam berýär.
Söhbetdeşler goňşy döwletleriň köpasyrlyk dost-doganlyk gatnaşyklaryna ygralydyklaryny tassyklap, soňky ýyllarda emele gelen netijeli hyzmatdaşlygyň eýýäm ýakyn wagtlarda täze iri möçberli milli we sebit ähmiýetli taslamalaryň hasabyna has-da işjeň häsiýete eýe boljakdygyna özara ynam bildirdiler. Energetika howpsuzlygyny üpjün etmek ulgamynda, hususan-da, Hazar sebitinden Ýewropa tebigy gazy ibermegi amala aşyrmagyň mümkinçilikleri, şeýle hem ägirt uly uglewodorod serişdelerine eýe bolan iki ýurduň geografiýa taýdan amatly ýerleşýändigini nazara almak bilen, häzirki zaman üstaşyr-ulag düzümini döretmegiň mümkinçilikleri ikitaraplaýyn hyzmatdaşlygy giňeltmegiň möhüm ugurlary hökmünde ara alnyp maslahatlaşyldy.
Türkmen Lideriniň energetika we ulag ulgamy ýaly strategiki ugurlarda ählumumy hyzmatdaşlygy işjeňleşdirmäge gönükdirilen halkara başlangyçlaryna hem-de oňyn syýasaty geçirýändigine ýokary baha berip, Prezident Ilham Aliýew Azerbaýjanyň Türkmenistanyň bilen ählumumy parahatçylygy, durnuklylygy we howpsuzlygy, şeýle hem Hazarýaka sebitiniň ýurtlarynyň durnukly ösüşini üpjün etmek maksady bilen mundan beýläk-de bilelikde tagalla etmäge hemmetaraplaýyn taýýardygyny nygtady.
Döwlet Baştutanymyz Azerbaýjanyň Türkmenistanyň Bitaraplygy hakyndaky Rezolýusiýany goldan ilkinji döwletleriň biri bolandygyny kanagatlanmak bilen belläp, dostlukly ýurduň Baştutanyny Türkmenistanyň Bitaraplyk derejesiniň 20 ýyllygyna bagyşlanyp şu ýylyň dekabr aýynda geçiriljek dabaraly çärelere gatnaşmaga çagyrdy.
Prezident Ilham Aliýew çakylygy hoşallyk bilen kabul edip, öz nobatynda türkmen Liderini ýakynda BMG-niň Baş Assambleýasynyň “Türkmenistanyň hemişelik Bitaraplygy” Rezolýusiýasyny kabul edendigi bilen gutlady, bu biziň ýurdumyzyň bütin dünýäde parahatçylygy we durnuklylygy üpjün etmäge goşýan ägirt uly goşandynyň hem-de parahatçylyk söýüjilikli syýasatynyň ykrarnamasydyr.
Medeni-gumanitar ulgamda gatnaşyklary ösdürmegiň wajypdygyny nygtamak bilen, döwlet Baştutanymyz Azerbaýjanda beýik türkmen şahyry we Gündogaryň meşhur akyldary, döredijiligi bütin dünýäde belent hormata eýe bolan Magtymguly Pyragynyň doglan gününiň geçen ýyl bellenilen 290 ýyllygyna bagyşlanan baýramçylyk çäreleriniň guralandygy üçin minnetdarlyk bildirdi.
Türkmenistanda hem, Azerbaýjanda hem ösdürilmegine uly üns berilýän sport ulgamynda hyzmatdaşlygy işjeňleşdirmek ara alnyp maslahatlaşylmagynyň aýratyn meselesine öwrüldi. Şunuň bilen baglylykda, hormatly Prezidentimiz Gurbanguly Berdimuhamedow 2017-nji ýylda Aşgabatda boljak Ýapyk binalarda we söweş sungaty boýunça V Aziýa oýunlarynyň geçiriljekdigini hasaba almak bilen, iri halkara sport ýaryşlaryny guramak boýunça tejribe alyşmaga uly gyzyklanma bildirilýändigini beýan etdi.
Duşuşuygyň ahyrynda iki döwletiň baştutanlary Türkmenistanyň hem-de Azerbaýjanyň halklaryna bagt we abadançylyk baradaky arzuwlaryny beýan edip, goňşy ýurtlaryň ösüşiniň ileri tutulýan ugurlaryna doly laýyk gelýän netijeli gatnaşyklaryň üstünlikli dowam etdiriljekdigine pugta ynam bildirdiler.
Soňra Geýdar Aliýew merkezinde Azerbaýjanyň Prezidenti Ilham Aliýew tarapyndan döwlet Baştutanlaryny, dürli ýurtlaryň hökümet wekillerini we beýleki hormatly myhmanlary resmi kabul etmek dabarasy boldy.
Belent mertebeli myhmanlaryň hormatyna guralan kabul edişlikde söz sözlemek bilen, Ilham Aliýew ýurduň ilkinji Ýewropa oýunlaryny ýokary derejede geçirmek üçin ähli tagallalary edendigini, bildirilen hormata abraý bilen hötde gelmek ugrunda zerur çäreleriň görlendigini belledi. Bu sport wakasynyň diňe bir Ýewropa üçin däl, eýsem tutuş yklym we dünýä üçin ägirt uly ähmiýeti bardyr, şeýle hem onuň bäsdeşlik häsiýetiniň bardygyna garamazdan, bu ýaryşlar adamlary we halklary birikdirýär, bilelikde ägirt uyl üstünlikleri gazanyp boljakdygyny äşgär edýär.
Resmi kabul edişlikde ilkinji Ýewropa oýunlary barada wideorolik görkezildi.
... Günüň ikinji ýarymynda iş sapary mahalynda döwlet Baştutanymyzyň kabulhanasy ýerleşýän “Four Seasons Baku” myhmanhanasynda hormatly Prezidentimiz Gurbanguly Berdimuhamedow bilen Ýewropa oýunlarynyň açylyş dabarasyna gatnaşmak üçin Bakuwa gelen Türkiýe Respublikasynyň Prezidenti Rejep Taýyp Ärdoganyň duşuşygy geçirildi.
Iki ýurduň Liderleri doganlarça salamlaşyp, özara bähbitli hyzmatdaşlygy mundan beýläk-de giňeltmek boýunça pikir alyşdylar, bu hyzmatdaşlyk bolsa ikitaraplaýyn we köptaraplaýyn esasda üstünlikli ösdürilýär. Bellenilişi ýaly, öz gözbaşyny asyrlaryň jümmüşinden alyp gaýdýan iki doganlyk halkyň ruhy-medeni umumylygy, şeýle hem Türkmenistan bilen Türkiýe Respublikasynyň arasynda soňky ýyllarda ýola goýlan ýokary ynama we özara düşünişmäge esaslanýan türkmen-türk gatnaşyklarynyň ýokary derejesi hyzmatdaşlygy mundan beýläk-de okgunly ösdürmegiň ygtybarly kepili bolup hyzmat edýär.
Söhbetdeşligiň barşynda Prezidentler Gurbanguly Berdimuhamedow we Rejep Taýyp Ärdogan döwletara gatnaşyklarynyň möhüm meselelerini, özara gyzyklanma bildirilýän halkara we sebit syýasatynyň käbir ugurlaryny ara alyp maslahatlaşdylar. Kuwwatly dostluk we netijeli hyzmatdaşlyga esaslanýan türkmen-türk gatnaşyklarynyň ägirt uly üstünliklerini kanagatlanmak bilen belläp, söhbetdeşler ýokary we hökümet derejesinde gazanylan ikitaraplaýyn ylalaşyklaryň ýerine ýetirilişine ýokary baha berdiler.
Hormatly Prezidentimiz Gurbanguly Berdimuhamedowyň belleýşi ýaly, şu gün Azerbaýjanda şanly waka bolup geçýär – sportuň taryhynda I Ýewropa Olimpiýa oýunlary – 2015-iň açylyşy bolýar. Sport dürli ýurtlaryň halklaryny birleşdirýän parahatçylygyň ilçisidir. Häzirki döwürde sport dünýäniň dürli döwletleriniň parahatçylykda ýaşaşmagynyň möhüm şerti bolup durýar diýip aýtmak bilen, türkmen Lideri bu möhüm sport çäresiniň üstünlikli geçiriljekdigine ynam bildirdi.
Öz nobatynda, Türkiýe Respublikasynyň Prezidenti Türkmenistanyň Baştutany bilen şu duşuşygyň uly ähmiýete eýedigini belledi. Biz dostlukly Azerbaýjanyň halkyny we türkmen halkyny öz doganlarymyz hasaplaýarys diýip, türk Lideri aýtdy. Dünýä sportunda, hakykatdan-da, taryhy waka bolan bu ýaryşlaryň ýokary derejede geçiriljekdigine ynanýaryn diýip, dostlukly ýurduň Baştutany belledi.
Döwlet Baştutanymyz üstünlikli ösdürilýän döwletara gatnaşyklary barada aýtmak bilen, şu ýylyň mart aýynda Türkiýä bolan resmi saparynyň ähli ugurlar boýunça türkmen-türk hyzmatdaşlygyny mundan beýläk-de ösdürmäge kuwwatly itergi berendigini belledi. Milli Liderimiz gürrüňi dowam edip, ýokary derejede geçirilen gepleşikleriň jemleri boýunça gol çekilen ikitaraplaýyn resminamalaryň uzakmöhletleýinlik we özara bähbitlilik esasynda guralýan netijeli hyzmatdaşlygy pugtalandyrmaga ýardam etjekdigine ynam bildirdi.
Hormatly Prezidentimiz Gurbanguly Berdimuhamedow türkmen-türk-azerbaýjan hyzmatdaşlygy babatda aýtmak bilen, Türkmenistanyň, Türkiýe Respublikasynyň we Azerbaýjanyň Baştutanlarynyň 2014-nji ýylyň iýun aýynda Bodrum şäherinde geçirilen üçtaraplaýyn duşuşygynyň ähmiýetini nygtady, ol üç dostlukly döwletiň gatnaşyklarynda hil taýdan täze tapgyryň açylýandygyny alamatlandyrdy. Şunuň bilen baglylykda, döwlet Baştutanymyz Türkmenistanyň, Azerbaýjan Respublikasynyň we Türkiýe Respublikasynyň daşary işler ministrleriniň ikinji üçtaraplaýyn duşuşygynyň netijeleri boýunça kabul edilen 2015-2017-nji ýyllar üçin türkmen-azerbaýjan-türk Çarçuwaly maksatnamasynyň oňat netijeleri berjekdigini belledi. Hormatly Prezidentimiz Gurbanguly Berdimuhamedow ýakyn wagtlarda Türkmenistanyň, Azerbaýjan Respublikasynyň we Türkiýe Respublikasynyň Liderleriniň Hazaryň türkmen kenarynda duşuşygyny geçirmegiň mümkinçilikleri barada aýtdy.
Türkmen Lideri halkara guramalarynyň çäklerinde ikitaraplaýyn gatnaşyklaryň netijeli häsiýetini belläp, ýurdumyza ýakynda Nýu-Ýork şäherinde ýerleşýän Türkmenistanyň BMG-niň ýanyndaky Hemişelik wekilhanasyndan hoş habaryň gelip gowşandygyny aýtdy. Birleşen Milletler Guramasynyň baş Assambleýasynyň 3-nji iýunda geçirilen 69-njy mejlisinde BMG-ä agza döwletleriň 193-si tarapyndan “Türkmenistanyň hemişelik bitaraplygy” Kararnamasy biragyzdan kabul edildi, onuň awtordaşlary hökmünde dünýäniň 47 ýurdy çykyş etdi. Hormatly Prezidentimiz Gurbanguly Berdimuhamedow mümkinçilikden peýdalanyp, bu möhüm resminamany Türkiýe Respublikasynyň goldandygy üçin öz türk kärdeşine minnetdarlygyny beýan etdi. Milli Liderimiz şeýle hem Prezident Rejep Taýyp Ärdogany türkmen Bitaraplygynyň 20 ýyllygyna bagyşlanan Halkara maslahatyna hem-de baýramçylyk dabaralaryna gatnaşmaga ýene-de bir gezek çagyrdy, ol Birleşen Milletler Guramasynyň howandarlygynda şu ýylyň dekabr aýynda Aşgabatda geçiriler.
Türkiýe Respublikasynyň lideri çakylyk üçin hoşallyk bildirip, hormatly Prezidentimiz Gurbanguly Berdimuhamedowy şu aýyň başynda Birleşen Milletler Guramasynyň Baş Assambleýasynyň 69-njy mejlisiniň işine gatnaşan dünýäniň dürli ýurtlarynyň, şol sanda Türkiýäniň wekilleriniň Türkmenistanyň hemişelik Bitaraplygy hakyndaky Kararnamany makullap, Türkmenistanyň Bitaraplyk hukuk derejesini ýene bir gezek goldaýandyklaryny tassyklandyklary bilen gutlady, munuň özi diňe doganlyk türkmen halky üçin däl-de, eýsem, türkmen döwletiniň sebitiň we dünýäniň beýleki döwletleri bilen parahatçylyk, dostluk we özara bähbitli hyzmatdaşlyk gatnaşyklaryny ykrar edýän halkara jemgyýetçiligi üçin hem möhüm waka bolup durýandygyny Türkiýäniň Baştutany belledi. Şeýle hem türk Lideri hormatly Prezidentimiz Gurbanguly Berdimuhamedowa Türkmenistanyň hökümet wekiliýetiniň Türkiýe Respublikasynda geçirilýän çärelere gatnaşýandygy üçin hoşallygyny bildirdi.
Dostlukly ýurtlaryň öňde boljak üçtaraplaýyn duşuşygynyň ähmiýeti barada aýtmak bilen, Prezident Rejep Taýyp Ärdogan bu wakanyň türk-türkmen-azerbaýjan hyzmatdaşlygyny mundan beýläk-de pugtalandyrmakda möhüm ädim boljakdygyny nygtady.
Soňky ýyllarda söwda-ykdysady ulgamynda hyzmatdaşlygyň, iki ýurduň arasyndaky haryt dolanyşygynyň okgunly ösüşini belläp, Prezidentler Gurbanguly Berdimuhamedow we Rejep Taýyp Ärdogan iki dostlukly ýurtda yzygiderli ýagdaýda geçirilýän işewürlik forumlarynyň ähmiýetini nygtadylar. Hususan-da, döwlet Baştutanymyz şu aýda Aşgabatda geçiriljek Türkiýe Respublikasynyň gurluşyk materiallary senagatynyň däp bolan sergisiniň nobatdaky gezek döwletara hyzmatdaşlygynyň ýokary mümkinçiliklerini görkezjekdigini aýtdy.
Iki dostlukly döwletiň Baştutanlary energetika pudagynda türkmen-türk hyzmatdaşlygyny mundan beýläk-de ösdürmek üçin ähli mümkinçilikleriň bardygyny belläp, bu ugurda ikitaraplaýyn hyzmatdaşlygyň mümkinçiliklerine garamagyň maksada laýykdygyny nygtadylar. Türkmen Lideri häzirki wagtda iri türk kompaniýalarynyň milli maksatnamalary durmuşa geçirmäge işjeň gatnaşýandyklary iki ýurduň arasyndaky barha ösdürilýän netijeli hyzmatdaşlygyň aýdyň subutnamasy bolup durýandygynyň kanagatlanmak bilen belledi.
Iki ýurduň geografiýa we geosyýasy taýdan amatly ýerleşýändiklerini nazara almak bilen, ulag-aragatnaşyk ulgamynda hyzmatdaşlygyň geljegi söhbetdeşligiň esasy meseleleriniň biri boldy. Ýewropanyň we Aziýanyň arasynda birleşdiriji bolup durýan Hazar sebitiniň ägirt uly ykdysady we energetika kuwwatlyklary bu ugurdaky hyzmatdaşlygy giňeltmek üçin amatly mümkinçilikleri açýar. Şunuň bilen baglylykda, Türkmenistanyň we Türkiýäniň Baştutanlary iki dostlukly ýurduň abadançylygyna we tutuş sebitiň durnukly ösüşine ýardam berýän täze bilelikdäki taslamalary durmuşa geçirmek baradaky pikiri aýtdylar.
Söhbetdeşler ikitaraplaýyn gatnaşyklaryň möhüm ugurlarynyň hatarynda ýangyç-energetika pudagynda hyzmatdaşlygy görkezdiler. Häzirki wagtda iki ýurduň arasynda ikitaraplaýyn esasda işleriň üstünlikli durmuşa geçirilýändigi belläp, döwlet Baştutanlary bilelikde amala aşyrylýan iri taslamalaryň birnäçesini mysal hökmünde görkezdiler.
Prezident Rejep Taýyp Ärdoganyň belleýşi ýaly, Türkiýede gaýtadan işleýän senagaty ösdürmek babatynda dogry ýoly saýlap alan doganlyk Türkmenistanyň gazanýan üstünliklerine tüýs ýürekden buýsanylýar. Häzirki wagtda türkmen döwleti ynamly öňe barýan ýurduň ajaýyp nusgasydyr diýip, türk Lideri belledi. Şeýle hem Türkiýe Respublikasynyň Baştutany özara bähbitli ikitaraplaýyn söwda-ykdysady gatnaşyklaryň mundan beýläk-de artdyrylmagynyň ýurtlarymyzyň häzirki zaman dünýä hojalyk gatnaşyklary ulgamyndaky orunlarynyň berkidilmegini şertlendirjekdigini aýtdy.
Söhbetdeşligiň barşynda döwletara gatnaşyklarynyň esasy ugurlarynyň biri hökmünde çykyş edýän medeni-gumanitar gatnaşyklary pugtalandyrmagyň meselelerine aýratyn üns berildi. Iki doganlyk halkyň baý, medeni we ruhy mirasy ýurtlarymyzyň arasynda hyzmatdaşlygy giňeltmek üçin ygtybarly binýat bolup hyzmat edýär.
Hormatly Prezidentimiz Gurbanguly Berdimuhamedowyň belleýşi ýaly, türk hyzmatdaşlarynyň gatnaşmagynda Daşoguz welaýatynyň Köneürgenç etrabynda metjidiň gurulmagy Türkmenistanyň we Türkiýäniň halklarynyň arasyndaky ruhy gatnaşyklaryny has-da pugtalandyrar.
Iki ýurduň Liderleri söhbetdeşligiň barşynda sport we syýahatçylyk ulgamyndaky ikitaraplaýyn hyzmatdaşlygynyň giňeldilmeginiň möhümdigini bellediler. Türkmenistanyň sport babatda gazananlary barada aýtmak bilen, Prezident Rejep Taýyp Ärdogan türkmen türgenleriniň soňky döwürde halkara ýaryşlarynda ýokary netijeleri görkezýändigini belledi. Şunuň bilen baglylykda, türk Lideri hormatly Prezidentimiz Gurbanguly Berdimuhamedowy Türkmenistandan gelen türgenleriň Türkiýede geçirilen sport bäsleşiklerinde eden şowly çykyşy bilen gutlady. Türk hünärmenleriniň pikirine görä, türkmen türgenleri ýokary taýýarlyk derejesi bilen tapawutlanýanlar diýip, dostlukly ýurduň Baştutany aýtdy.
Hormatly Prezidentimiz Gurbanguly Berdimuhamedow Prezident Rejep Taýyp Ärdoganyň Türkiýe Respublikasynyň sazlaşykly ösmegi ugrunda ägirt uly işleri bitirýändigini belläp, türk kärdeşine ýokary döwlet wezipesindäki jogapkärli işinde uly üstünlikler arzuw etdi.
Duşuşygyň ahyrynda hormatly Prezident Gurbanguly Berdimuhamedow hem-de Rejep Taýyp Ärdogan iki döwletiň köpasyrlyk dostluk we netijeli hyzmatdaşlyk gatnaşyklaryny yzygiderli ösdürmäge ygrarlydygyny tassyklap, doganlyk halklara döredijilik hem-de ösüş ýolunda bagt, abadançylyk we täze üstünlikler baradaky arzuwlaryny beýan etdiler.
... Agşamara hormatly Prezidentimiziň ulag kerweni Baku şäheriniň Olimpiýa stadionyna tarap ugrady. Ol ýerde Ýewropa oýunlarynyň açylyş dabarasy geçirildi.
Büýüg-Şor kölüniň kenarynda ýerleşýän bu ägirt uly köpugurly desga 2015-nji ýylyň 6-njy martynda açyldy. Onuň eýeleýän meýdany 50 gektara barabar bolup, alty gatly toplumyň beýikligi 62 metrdir. Toplum 70 müňe golaý tomaşaça niýetlenendir. Bu ýerde 2015-nji ýylyň I Ýewropa oýunlarynyň çäklerinde ýeňil atletika boýunça bäsleşikler geçiriler we oýunlaryň ýapylyş dabarasy bolar.
“Baku-2015” ilkinji Ýewropa oýunlarynyň Guramaçylyk komiteti tarapyndan köp ýurtlar bilen göni alyp görkezmek baradaky ylalaşyklara gol çekdiler. Türkmenistanyň milli telewideniýasynyň sport ýaýlymy hem şu gün Ýewropa oýunlaryndan göni gepleşikleri görkezip başlady. Bu ýaryşlara ýurdumyzyň meýletinçiler topary gatnaşýar.
Hormatly Prezidentimiz Gurbanguly Berdimuhamedow we beýleki döwletleriň Baştutanlary, Ýewropa ýurtlarynyň Olimpiýa komitetleriniň ýolbaşçylary, köp sanly hormatly myhmanlar stadionyň VIP derejeli münberlerdäki orunlaryna geçýärler.
Bakudaky Ýewropa oýunlarynyň açylyş dabarasy azerbaýjan halk sazlaryny – mukamlary ýerineýetirmekden başlandy. Nagaranyň sazlaşykly owazy astynda 24-den 0-a çenli yzyna wagt hasaplamasy geçirildi. Munuň özi Azerbaýjanyň garaşsyzlygynyň 24 ýyllygyny alamatlandyrýar. Biraz salymdan soň meýdança azerbaýjan halylarynyň nagyşlary bilen örtülýär. Bu nagyşlary stadionyň meýdançasynda tansçylaryň müňlerçesi “çekdiler”.
Kabul edýän tarapyň ýokary derejedäki ýolbaşçylarynyň gutlagyndan soň, stadionda Azerbaýjanyň senasy ýaňlanýar. Soňra Ýewropa oýunlarynyň alawyny ýakmak dabarasy boldy. Bu alaw müňden gowrak türgeniň we ýüzden gowrak ulag serişdeleriniň gatnaşmagynda ýurduň şäherleri we etraplary boýunça uzak ýoly geçip, şu stadiona getirildi. Alawyň geçen ýolunyň umumy uzynlygy 5,5 müň kilometrden gowrakdyr.
“Bakuw-2015” oýunlarynyň nyşanlary Jeren we Nardyr. Nar bu oýunlaryň owadan logotipinde hem şekillendirilipdir. Logotip özüne bäş nyşany – alawy, suwy, Symrug guşuny, haly gölleriniň şekilini we Azerbaýjanyň esasy miwesi bolan nary birleşdirýär. Stadionyň ýokarsynda gaýyp ýören ägirt uly nar açylýar we ondan bişen nar dänelerini ýatladýan howa şarlary çykýar.
Soňra däp boýunça bäsleşige gatnaşýan ýurtlaryň baýdaklarynyň astynda türgenleriň dabaraly ýörişi başlanýar. 28-nji iýuna çenli dowam etjek bu oýunlara dünýäniň 49 ýurdundan 6 müňden gowrak türgen gatnaşýar. Bäsleşikler mahalynda sportuň 20 görnüşi boýunça medallar ugrunda güýç synanyşylar. Şolaryň 12-sinde türgenler Olimpiýada –2016-a gatnaşmaga hukuk gazanmak ugrunda göreşerler. Olaryň hatarynda sportuň boks, göreş, welosporty, woleýbol, dzýu-do, ýeňil atletika, stoluň üstünde oýnalýan tennis, suwda ýüzmek, tüpeň atmak, peýkam atmak, triatlon we taekwando ýaly görnüşleri bar.
Soňra olimpiýa çempionlarynyň bir topary, dünýäde meşhur türgenler stadiona Ýewropanyň Olimpiýa komitetiniň baýdagyny çykarýarlar. Oýunlaryň açylyş dabarasyna şüweleň ulgamynyň dünýä derejesindäki ýyldyzlary hem gatnaşdylar. Köp öwüşgünli dabaranyň ahyrynda bu agşama gatnaşýan ýerine etirijileriň müňlerçesi bir ýere jemlendiler we milli azerbaýjan ýally tansyny ýerine ýetirdiler.
Şu pursatlarda Baku şäheriniň asmanynda köp öwüşginli feýerwerk yşyklary peýda boldy. Ol sport ýaryşlaryna, ýeňişlere bolan pursatlaryň başlanýandygyny alamatlandyrdy.
Mundan başga-da Ýewropa oýunlarynda uly medeni maksatnama meýilleşdirildi. Tutuşlygyna alnanda bu giň möçberli waka ýurduň ykdysmady, medeni durmuşyna we syýahatçylyk pudagyna oňyn täsirini ýetirer. Şeýle hem ol dürli maksatly halkara gatnaşyklarynyň işjeňleşmegini şertlendirer we dostlukly, işewür gatnaşyklaryň ösdürilmegine, dünýäniň halklarynyň arasynda birnek-birege ynanyşmak we düşünişmek gatnaşyklarynyň ýola goýulmagyny şertlendirer.
Hormatly Prezidentimiz Ýapyk binalarda we söweş sungaty boýunça paýtagtymyzda geçiriljek V Aziýa oýunlaryna taýýarlygyň wezipelerine hut şu nukdaý nazardan garaýar. Aziýada-2017-niý Guramaçylyk komitetiniň we Ýerine ýetiriji komitetiniň mejlislerinde bu barada giňişleýin gürrüň edildi. Hormatly Prezidentimiz Gurbanguly Berdimuhamedow Aşgabatda geçiriljek Oýunlaryň guramaçylygy, ýokary derejeli türgenleriň, tälimçileriň, eminler düzüminiň, meýletin ýardamçylaryň, hyzmat ulgamyna degişli wekilleriň taýýarlygy boýunça maksatnamanyň anyk ugurlaryny kesgitledi.
Mälim bolşy ýaly, 2014-nji ýylyň 28-nji noýabrynda paýtagtymyzda hormatly Prezidentimiz Gurbanguly Berdimuhamedowyň gatnaşmagynda Ýapyk binalarda we söweş sungaty boýunça V Aziýa oýunlarynyň Guramaçylyk komitetiniň, Aziýa Olimpiýa komitetiniň we Okeaniýanyň Milli Olimpiýa komitetleriniň arasynda Okeaniýanyň 17 ýurdunyň Aziýada- 2017-ä gatnaşmagy hakyndaky Ähtnama gol çekmek dabarasy boldy.
Şonda döwlet Baştutanymyz V Aziýa oýunlarynyň sportuň 19 görnüşini özünde jemleýän maksatnamasyna atçylyk sportuny (konkury) we türkmen milli göreşini goşmagy teklip etdi. Soňky döwürde sportuň konkur we göreş görnüşleri sport muşdaklarynyň we türgenleriň arasynda giň meşhurlyga eýe boldy. 2014-nji ýylyň noýabrynda Aşgabatda guşakly göreş we türkmen milli göreşi boýunça dünýä çempionatynyň üstünlikli geçirilmegi munuň aýdyň subutnamasydyr.
Türkmenistanda Aziýada-2017-ä taýýarlyk çäreleriniň ýaýbaňlandyrylmagy ýurdumyzyň sport binýadynyň ösdürilmegi we ulgamyň işgärleriniň taýýarlanmagy üçin möhüm ähmiýeti bardyr. Şeýle derejedäki ýaryşlar Türkmenistanda ilkinji gezek geçirilýär. Hut şonuň üçin hem onuň taýýarlyk işlerinde dünýäniň öňdebaryjy tejribesi işjeň öwrenilýär. Daşary ýurtlaryň belli kompaniýalary Olimpiýa oýunlarynyň we beýleki iri möçberli sport çäreleriniň guramaçylygyna gatnaşan bilermenler işjeň çekilýär.
2015-nji ýylyň aprel aýynda Aşgabatda Aziýada- 2017-ä bagyşlanan Halkara maslahaty geçirildi. Onda Türkmenistanyň içeri we daşary syýasatynyň çäklerinde bu oýunlaryň ähmiýetine seredildi. Munuň özi iri ýaryşlaryň diňe bir ýurdumyzyň sport ulgamyna däl, eýsem jemgyýetiň we döwletiň ähli ugurlaryna bolan täsiriniň has-da ýokarlyndyrylmagyna täsirini ýetirer. Şol ulgamlar bolsa durmuş we ykdysady pudaklaryň toplumyndan başlap, sebit we dünýä möçberinde Türkmenistanyň parahatçylyk döredijilik strategiýasyny durmuşa geçirmäge çenli möhüm ugurlary öz içine alýar.
Dünýäniň köpçülikleýin habar beriş serişdelerinde ýaryşlary şöhlelendirmek aýratyn möhüm ugur bolup durýar. Bu ulgamda “John Tibbs and Associates” (JTA, Beýik Britaniýa) kompaniýasy biziň hyzmatdaşymyz bolup çykyş edýär. Bu kompaniýa bilen hyzmatdaşlykda 2013-nji we 2015-nji ýyllarda Aşgabatda dürli ýurtlaryň esasy habarlar agentlikleriniň wekilleriniň, Halkara sport metbugaty assosiasiýasynyň ýolbaşçylarynyň gatnaşmagynda sport media-forumlary geçirildi. Taýýarlyk görmek işlerine Angliýanyň meşhur kompaniýalary hem gatnaşýarlar. Olaryň işi iri möçberli ýaryşlarda hyzmatlary hödürlemek we Olimpiýa obasyny, sport desgalaryny dolandyrmak bilen baglanyşyklydyr.
Olimpiýa şäherjiginiň gurluşygynda hem işler giň gerimde alnyp barylýar. Onuň gurluşygy üçin türkmen paýtagtynyň günorta böleginde giň çäk bölünip berildi. Umuman, bu şäherjik 157 gektar meýdany eýelär, onda 30-dan gowrak desga ýerleşer.
Şu ägirt uly sport baýramçylygynyň geçirilmegi netijesinde Aşgabat iri sport ýaryşlaryny guramakda uly tejribe toplamak bilen çäklenmän, eýsem sporty mundan beýläk-de ösdürmek, Olimpiýa oýunlaryna çenli ýygyndy toparlary kemala getirmek üçin ajaýyp mümkinçiliklere eýe bolar.
Milli olimpiýa komitetiniň Başlygy bolup durýan hormatly Prezidentimiz Gurbanguly Berdimuhamedow tarapyndan sport bilen baglanyşykly meseläniň ýokary derejede geçirilýän gepleşikleriň gün tertibine, daşary ýurtlara bolýan saparlaryň maksatnamasyna girizilýändigini bellemelidiris. Şol saparlaryň barşynda döwlet Baştutanymyz işiniň köpdügine garamazdan, dürli ýurtlarda döwrebap sport düzümini guramagyň tejribesi bilen tanyşmak üçin wagt tapmaga çalyşýar.
Hormatly Prezidentimiziň I Ýewropa oýunlarynyň açylyş dabarasyna çagyrylmagy ýurdumyzda sport ulgamynda halkara hyzmatdaşlygyny ösdürmek babatda hem aýratyn ähmiýete eýedir. Aziada – 2017 bu hyzmatdaşlykda täze sahypany açmaga ýardam eder.
Milli Liderimiziň şu saparynyň Aziada-2017-ä gönükdirilendigini saparyň iş derejesi we döwlet Baştutanymyzyň şol ýere iberen wekiliýetiniň düzümi hem aýdyňlyk bilen görkezýär. Türkmen wekiliýetiniň düzümine ýurdumyzyň sport ulgamynyň hem-de 2017-nji ýylda Aşgabatda geçiriljek Ýapyk binalarda we söweş sungaty boýunça V Aziýa oýunlaryna taýýarlyk görmek baradaky ýerine ýetiriji komitetiň ýolbaşçylary girdiler.
Türkmenistanyň Baştutanynyň durmuşa geçirýän “açyk gapylar” syýasaty, giň halkara hyzmatdaşlygy, ýurdumyzda iri halkara sport ýaryşlarynyň geçirilmegi hem-de türkmen türgenleriniň olimpiýa hereketine barha giňden gatnaşmagy netijesinde ýurdumyzyň sporty okgunly ösüşe eýe boldy. Biziň türgenlerimiziň 2008-nji ýylda Pekinde geçirilen tomusky Olimpiýa oýunlaryna gatnaşmagy olar üçin möhüm ähmiýete eýe boldy. Şol Olimpiýa oýunlarynyň açylyş dabarasyna hem hormatly Prezidentimiz Gurbanguly Berdimuhamedow gatnaşdy. Türkmen türgenleriniň möhüm halkara ähmiýetli ýaryşlarda toplan uly tejribesi bolsa olaryň 2012-nji ýylda Londonda geçirilen Olimpiýa oýunlaryna gatnaşmagyna ýardam etdi.
2014-nji ýylda Soçide geçirilen gyşky Olimpiýa oýunlarynyň açylyş dabarasynda bolşy ýaly, Baku şäherine bolan şu saparyň hem belli bir maksady bardyr. Şol maksat bolsa iri sport çärelerini guramagyň, degişli düzümi döretmegiň tejribesi, öňdebaryjy işläp taýýarlamalar we innowasion çözgütler bilen tanyşmakdan ybaratdyr.
Ýokarda bellenilişi ýaly, bu çözgütler Türkmenistan üçin aýratyn gyzyklanma döredýär. Häzirki wagtda biziň ýurdumyz milli Liderimiz Gurbanguly Berdimuhamedowyň başyny başlan we iş ýüzünde durmuşa geçirilýän ägirt uly sport we dostluk baýramçylygyny geçirmek pikiriniň töwereginde berk jebisleşdi. Aşgabatda geçiriljek Aziýa oýunlary hem şeýle baýramçylyga öwrülmelidir. Bu giň möçberli taslamanyň üstünlikli durmuşa geçirilmegi Türkmenistanyň bütin dünýäde, şol sanda sport giňişliginde abraýyny has-da artdyrar.
Häzirki Türkmenistanda sportuň muşdaklarynyň sany barha art ýar, onuň jemgyýetdäki ähmiýetine düşünmek derejesi bolsa ýokarlanýar. Türkmenistan sagdyn durmuş ýörelgesini, bedenterbiýäni we sporty ösdürmäge hem-de wagyz etmäge gönükdirilen anyk ädimleri bilen bu babatda beýleki ýurtlara görelde bolýar. Bu syýasatyň üstünlikleri we aýdyň netijeleri ýurdumyzda bedenterbiýe-sagaldyş we sport hereketiniň milli Liderimiziň we halkymyzyň, döwletimiziň hem-de jemgyýetimiziň tagallalarynyň sazlaşygy bolup durýandygyny görkezýär.
... Birinji Ýewropa oýunlarynyň açylyş dabarasy tamamlanandan soň, hormatly Prezidentimiz Gurbanguly Berdimuhamedow Baku şäheriniň howa menziline bardy we şol ýerden Aşgabada ugrady.
Kaydol: Kayıt Yorumları (Atom)


c: text/html

text:
Özbegistanyň prezidenti Türkmenistana iş sapary bilen barar. Türkmenistanyň resmi maglumatlaryna görä, 1-nji maýda iki ýurduň prezidentleriniň arasynda geçirilen telefon gepleşiginde Gurbanguly Berdimuhamedow Şawkat Mirziýaýewi iş saparyny geçirip, Balkan welaýatynyň ösüşi, tebigy resurslary özleşdirmek boýunça proýektler we deňiz portunyň gurluşygy bilen tanyşmagy teklip edipdir.
Mirziýaýewiň teklibi kabul edendigi we onuň wagt möhletiniň kesgitlenjekdigi aýdylýar.
Resmi maglumata görä, iki ýurduň prezidentleri goňşy döwletleriň arasynda syýasy, söwda-ykdysady, transport-aragatnaşyk we medeni-gumanitar ugurlardan ýokary derejedäki gatnaşyklaryň güýçlenendigini belläpdir.
Şawkat Mirziýaýew 6-7-nji martda Türkmenistana döwlet saparyny amala aşyrypdy.
Geçen ýylyň sentýabr aýynda Özbegistanyň öňki prezidenti Yslam Kerimowyň aradan çykmagynyň yzýany häkimiýet başyna geçen we dekabr aýynda prezident saýlanan Mirziýaýew döwlet baştutany wezipesindäki ilkinji saparyny Türkmenistan amala aşyrdy.

robotstxt: allowed

filter: keep


text:
Sapak wagty oylanylan pikir
Aslynda bu texti ylymlaryn ene dili hasaplanylyan inlis dilinde yazypdym. Yone hemma dusnukli bolmak ucin turkmen dilinde paylashyaryn. Men bu saytda Taze agza. Gelen gunum birzatlar yazayyn bosh goymayyn diydim.
Say sebap bilen vacansiya bolan sapakda penjireden dasha seretdim . Kochede adamlaryn kanligi , mashyndyr awtobuslaryn oz yollary...
Dowamy 5
Wagt gecip başlady .Özüm bilen baglanyşykly bolan bu agyr hadysadan daşlaşýanyma begenýärdim. Meniň' oýnamaly wagtymdy, Men häli kiçijikdim. Suwa düşmek, tigir sürmek. gizlenpeçek oýnamak ýaly oýunlar meniň halaýan oýunlarymdy Bir ýazdan soň bütin bir gyş geçdi we ýene ýaz geldi Bolup geçen bu...
Uzak gurrunler dowamy 4
Emma men ölmändirin. Muňa meni ýaňy daň atjak wagty acylan gözlerim subut etdi. Men mazarystanyň ortarysynda çaşyp ýatyrdym. Ahwalym agyrdy. Tenimiň hemme ýeri agyrýardy kelläm bolsa özümki däl ýalydy, onuň içindäki pikirler garjaşykdy, içi bolgusyz zatlardan doludy, meniň pikirlerim meniňki däl ýalydy bu...
Uzak gurrunler dowamy
Sun dan soň men öýe gaýytmaly boldum. Hemme öliler meni ugratnana girişdi. Gaýytmazymdan ozal Lakaşa Süýek maňa; Eger çyksa biz dostlaşdyk. Bu gysga wagtyň içinde sen bize kömek edip ýetişdiň,. bizde umyt döretdiň diriler bilen ölüleriň arasynda dostluk bolup biljegine. Biz ýene duşuşarys Munuň üçin biz s...
Hakykat - ajydyr
Hakykat - ajydyr, yöne halas bolmaga eltyar.
Hakykaty durli sebaplerden gizleyarler: ya dünyä bähbidi sebäpli ya abray üchin ya gorkudan. Yöne hakykat yitenok bir gün her kime ayan bolyar.
Biri sana köp yagshylyk edenson ona hakykaty aydanda halanmajagyny bilende de aytmak uly synagdyr.
Allah hakykaty ay...
Inflasiya
Inflyasiya - pulun guyji yagny satyn almak guyji peselishe diyilyar. Bir ykdysadyyetde pul mukdary bn onumchilik mukdarynyn arasyndaky aragatnashyk inflasiyany kesgitleyar. Eger onumchilik kopelse shtuk bashyna dushyan baha dushyar we bolluk emele gelyar. Eger onum mukdary azalsa onda shtuk basha dushyan baha galyp gytlyk emele gelyar.
Birazajyk Tebigatdan
CITES (the Convention on International Trade in Endangered Species of Wild Fauna and Flora) is an international agreement between governments. Its aim is to ensure that international trade in specimens of wild animals and plants does not threaten their survival.
CITES- Nesli tükenmek howpy astyndaky haýwanlaryň we ösümlikleriň halkar...
MUKAN KAGAN
Mukan kagan
Höküm sürdi: 553-572 ý.ý.
Özünden öñ: Gara kagan
Özünden soñ: Taspar kagan
Ogullary: Töremen, Apa kagan
Aýal(lar)y: Aşina Ýañsu Tigin.
Hanedan: Aşina
Kakasy: Bumyn kagan
Ölümi: 572.
Dini: Tañryçylyk
Mukan kagan, Muhan kagan ýa-da Bagan kagan görnüşinde...
GARA KAGAN
Gara kagan
Ihsiji (Ilçi) kagan[1] ýa-da Gara Yssyk Kagan. Ol 552-553-nji ýyllarda gurulan Göktürk kaganlygynyñ kagany bolupdyr. Bumyn kaganyñ ölüminden soñ onuñ ýerine ogly Gara (Kolo) geçdi[1][2]. Emma SS 84 we PS 99-daky maglumatlarda Bumyn kaganyñ ölüminden soñ ýerine jigsi Aý atly bir şahsyýetiñ geçendigi hakynda ýatlanylýar. Beý...
ISTEMI KAGAN
Istemi kagan
(Günbatar Göktürki Ýabgusy)
Höküm sürdi: 553-576 ý. ý.
Özünden soñ: Tardu kagan
Ogullary: Tardu, Türk Şad, Kakim.
Dinastiýasy: Aşina.
Kakasy: Aşina Tuwu
Dini: Tañryçylyk
Istemi Ýabgunyñ dogulan ýyly belli däl, ýöne 576-njy ýyla çenli ýaşap geçendigi hakynda aýdyp b...
BUMYN KAGAN
Bumyn kagan
Göktürki kaganlygynyñ ilkinji hany (Illig kagan)
Höküm sürdi: Iýun 552 ý. ㅡ mart 553 ý.
Özünden soñ: Yssyk kagan
Aýal(lar)y: Çañla
Perzent(ler)i: Yssyk kagan, Mukan kagan, Tapar kagan, Böri kagan.
Asly: Aşina asylly türkmen hany
Kakasy: Aşina Tuwu
Doguldy: 490-njy ýyl
@turkmen_architectural instegram sahypasyna çagyryarys
salam dostlar doganlar
@turkmen_architectural adly instegram accounty açyldy, arhitektor talyplarymyz ve gyzyklananlar goşupbilerler
sahypan hakynda : esasy arhitekturny modeller, animasyonlar, arhitektura hünari barada maglumatlar ve kabir peydaly programmalar ( outo cad, photoshop, adobe premiere, sketchup ve lumio...
Garažymdaky aždarha
"Garažymda agzyndan ot çykarýan bir aždarha bar diýýärin. Hany "görkez" diýýärsiňiz. Garažyma salýaryn we "anha ol ýerde" diýýärin. Siz hiç zat göreňzok, "hany nirde?" diýýärsiňiz. "Hä, aýtmagy ýatdan çykardym, bu aždarha göze görünenok" diýýärin. "Bolýar onda" diýýärsiňiz, "ýere biraz un sepeli, iň bolmanda aýak yzlaryny göreris." Uny ýere sepýäri...


text:
Türkiýe türk resmileriniň millionlarça dollar töläp, ABŞ-da ýaşaýan ruhany Fethulla Güleni tutmak we Ankara tabşyrmak planyny ara alyp maslahatlaşan bolmagy mümkin diýilýänleri “gülkünç we esassyz” diýip, ret etdi.
Waşingtondaky türk ilçihanasy 12-nji noýabrda Birleşen Ştatlaryň Güleni ekstradisiýa etmegi baradaky talaplary gaýtalady, emma Türkiýäniň bu maksada ýetmek üçin kanundan daşary hereket etmejekdigini aýtdy.
Bu beýanat ABŞ-nyň ýörite ýuridiki geňeşçisi Robert Muelleriň ozalky milli howpsuzlyk geňeşçisi Maýkl Flin bilen onuň oglunyň hamala Güleni tutmak we ony türk hökümetine gowşurmak üçin 15 million çemesi dollar alandygy barada aýdylýanlary derňeýändigi hakynda amerikan mediasynda çap edilen habarlaryň yz ýanyna gabat geldi.
Fline wekilçilik edýän aklawçy bu aýyplamalary “aýylganç” diýip atlandyrdy.
Ankara Birleşen Ştatlarda bosgunlykda ýaşaýan Güleni Türkiýäniň prezidenti Rejep Taýyp Erdoganyň garşysyna 2016-njy ýylyň iýulynda guralan döwlet agdarylyşygy synanyşygyna meçew bermekde günäleýär.
ABŞ-nyň prezidenti Donald Tramp ýanwarda iş başyna geçeninden soň Flin 24 günläp, AK tamyň resmilerine ABŞ-daky rus ilçisi Sergeý Kizlýak bilen gatnaşyklary barada nädogry maglumat berendigi üçin işden çekilmäge mejbur edilýänçä, milli howpsuzlyk geňeşçisi bolup işledi.


text:
Наш веб-адрес изменился: edu.biblemissions.org
Eziz dostlar, Gaýybana Injil mekdebiniň Injil missiýasynyň saýtynda hoş gördük.
Häzir siz biziň okuw platformamyzyň baş sahypasynda. Okuwyň başynda siziň hasaba alynmagyňyz we kesgitli bir kursa ýazylamgyňyz hökmandyr. Eger siz eýýäm hasaba alnan ulanyjy bolsaňyz, login/adyňyzy we parolyňyzy giriziň.
Okuw prosesiniň plany bilen tanyşmazdan öň öz profiliňizi dolduryň. Soňra aşakda berlen sanawdan öwrenmek isleýän kursyňyzyň adyny saýlaň.
Biz size okuwyňyzda üstünlik arzuw edýäris we biziň mekdebimiz size Reb Isa Mesihi has çuňňur tanamaklyga kömek eder diýip umyt edýäris!
Talyplar ýazýarlar
Waleriý Ýu.: «Örän elýeterli okuw materiallary... internet-kursyň üsti bilen Mesihiň beýikliginden lezzet almak mümkinçiliginiň bardygy üçin Rebbe şöhrat bolsun.»
Weronika G.: «GIM hakda broşuradan bilenimde, ilki bilen kelläme bu bir ýönekeýje kusrdyr dien pikirler geldi, ýöne barybir ýazyldym. Men ybadathanada ösdüm we Injili ýatdan bilýändirin öýdýärdim, ýöne ynha meniň elimde birinji kurs we bu garaýyşymy eýýäm üýtgetdim. Okuw prosesi döwründe men Mukaddes Kitaby az bilýändigime düşündim, Mukaddes Kitapdan köp zatlary bolsa men nädogry düşünipdirin. GIM-i maňa Mukaddes Kitaby sistematik öwrenmäge kömek etdi.»
Aleksandr Ş.: «Mende öň ylahyýet bilimi bar bolsa-da, şeýle-de köp kurslary okan hem bolsam, GIM-däki okuwlar meniň bilimime goşant goşýar. Her kursda men haýsam bolsa bir täze zada göz ýetirdim, eýýäm tassyklanan zada täzeden seretdim ýa-da meniň gullugym üçin täze, peýdaly bir zady tapdym.»
In diesem Forum hat jeder Teilnehmer die Möglichkeit sich vorzustellen, andere Teilnehmer kennenzulernen und mit ihnen auszutauschen. Auch gerne darf jeder um Gebetsunterstützung bitten und seine Gebetsanliegen nennen.


text:
ABŞ Owganystanda janyndan geçen hüjümçiniň amala aşyran bomba partlamasynda žurnalistleriň öldürilmegini ýazgaryp, söweşijileriň “demokratiýanyň düýp esasyna” hüjüm edip, ýetip gelýän milli saýlawlaryň ähmiýetini peseltmäge synanyşandygyny aýtdy.
ABŞ-nyň döwlet sekretary Mike Pompeo 30-njy aprelde Kabulda 25 adamyň, şol sanda 9 žurnalistiň ölümine getiren goşa hüjümi “manysyz we zulumkeş” atlandyryp Twitter ulgamynda ýazdy. “Garaşsyz media demokratiýanyň düýp esasydyr” diýip Pompeo belledi.
“Yslam döwleti” (YD) atly ekstremist topar hüjüme özüniň jogapkärdigini aýtdy.
Hüjüm şu çaka çenli Owganystanda iň köp žurnalistiň birden heläk bolmagyna sebäp boldy.
Munuň öňüsyrasynda YD toparynyň 22-nji aprelde Kabulda ses berijileri hasaba alyş merkezinde amala aşyran hüjümi zerarly azyndan 60 adam wepat bolupdy. ABŞ-nyň goranmak sekretary Jim Mattis oktýabra bellenen parlament saýlawlarynyň öňüsyrasynda bolan şol hüjümiň Owganystanda saýlaw prosesine zeper ýetirmek maksadyna gönükdirilendigini belläpdi.


text:
Owganystanyň Helmand welaýatynda bir miniawtobusly bombaçy 28-nji aprelde goşun bazasyna hüjüm edip,iki esgeri we dört sany asuda adamy öldüridi.
Şeýle-de resmiler janyndan geçen bombaçynyň guran partlamasynda iki esgeriň we ýene üç sany asuda adamyň ýaraly bolandygyny aýtdylar.
Bu waka Nad Ali etrabynda boldy diýip, Helmand gubernatorynyň sözçüsi Omar Zwak aýtdy. Ýerli goşun komandiriniň sözçüsi, maýor Abdul Kadeer Bahadorzai hem bu hüjümi tassyk etdi.
“Talyban” jeňçileri 25-nji aprelde özleriniň ýyllyk ýaz hüjümleriniň başlanandygyny yglan etdiler.
Goňşy Pakistanda ýaragly adamlar owgan serhediniň boýundaky tire sebitinde dört adamy atyp öldürdiler diýip, ýerli resmi aýtdy.


text:
Şu söz nämäni aňlatýar ? agtaran tapar diýdigi , isleseň netijä ýetersiň diýdigi . bu sözden maksat , hereket edip başlasaň bir gün maksada ýetersiň diýdigi . ýöne ýatana berseň maňa ber diýseň , onda adamyň eline zat ilmez . kä adamlar , daýaw bolýarlar , sorag edýärler , barlaýarlar , gözleýärler , her zatdan baş çykarjak bolup tagalla etýärler . tebigatyň syrlary hakda oýlanýarlar . asla bikar ýatmaýarlar , töwerek daşy hakda parhsyz bolmaýarlar . şu hilli adamlar we ýaşlar , agtarýarlar we ahyrda hem tapýarlar . ýaşlar agtarsalar taparlar diýdigi , sorasalar jogaba ýeterler we bir işe gunuşsalar netije alarlar diýdigi . ýöräp başlasaň hökman irde giçde maksada ýetip bolar . ýöne ýöremäni bir ýerde dursaň maksada ýetip bolmaýar . işiň ugurynda bolmak , pikirden haýyrlanyp dürli zatlary biljek bolmak , adamyň zehin we jysym saglygyna kömek etýär . tagalla edip dünýäni gowrak tanamak ugurda hereket etmek özüňi hem tanamaklyga sebäp bolýar . şu hilli adamlar töwerek daşyny we dünýäni hem gowrak tanaýarlar . eger-de adam ýaşlyk döwürinde şeýle-de ýöriteliklerden paýly bolsa hökman ýeňiş gazanar .
Bir gysga hekaýat :
Musulman bolmadyk bir hindistanly ýaş oglan , okamak üçin bir musulman ýurda gitýär . şol ýerde musulmanlar hakda pikir etýär . näme üçin guran okaýarlar diýip özüne sorag berýär . oýlanýar . orazanyň näme digini bilmek üçin şol barşyna öz ýanyndan oraza tutýar , şonda musulman bolmaklyga ykjam bolýar . hawa ýaňky ýaş oglan , sorady , agtardy , tapdy we maksada ýetdi . hudaýa iman getirdi we musulman boldy .


text:
Zergärçilik
Türkmenleriň zergärçilik däpleri gadymy wagtlardan başlanypdyr. Matalaryň ýüzüne keşde çekmek we altyn çaýylan, gymmat bahaly daşlar bilen bezelen, zikgelenen kümüşden taýýarlanylan zergärçilik önümleri şu däbiň ýüze çykmasy bolup durýar.
Aýal-gyzlaryň egin-eşikleri, ozaly bilen-de gelinleriň egin-eşikleri ýokary çeperçilik bilen bezelýär. Börüge dakylýan şaý-sepler, saçbagylar, gulakhalkalar, boýna we döşe, bilege dakylýan şaý-sepler taýýarlanypdyr: depesinden dabanyna çenli nepis şaý-sepler bilen bezelen gyz, hamala diýersiň, özüniň açyk gyzyl reňkdäki köýneginde kümüşe çolanan ýaly bolup görünýär.
Özboluşly zergärçilik önümleri adamyň we haýwanlaryň, guşlaryň we möjegiň formalaryny gaýtalaýar, bular bolsa ähli türki halklaryň iň gowy görýän nagyşlarydyr.
Estetiki wezipesinden başga-da, şaý-sepler dürli keselleriň öňüni almak ähmiýetine hem eýedir, şaý-sepleriň keramatlylary hem bolup, olar adamlary göz degmeden goraýar. Seýrek bolaýmasa, olaryň Merkezi Aziýanyň beýleki halklarynyň şaý-sepleriniň arasynda özüne meňzeşleri ýokdur. Şol bir wagtyň özünde gadymy Parfiýanyň hem-de Margiananyň bezeg sungaty bilen arabaglanyşygynyň bardygy duýulýar, bu bolsa, şübhesiz, çeperçilik däpleriniň güýjüne hem-de üznüksizligine şaýatlyk edýär.


text: “Universal Pictures” şereketiniň garamagyndaky “Doktor Dulittliň başdan geçirmeleri” (The Voyage of Doctor Dolittle) atly uruşly, başdan geçirme filminde surata düşjek artistleriň hemmesi aýan boldy. Stiwen Geýganyň öz ssenarisi esasynda ekranlaşdyrjak kinosynda baş keşbi — Dr. Jon Dulittliň keşbini Robert Dawni Junior janlandyrsa, Antonio Banderas (Rasoulli), Maýkl Şin (Madflaý), Harri Kollet (Tommi Stubbins, Jim Broadbent dagy-da beýleki keşpleri ýerine ýetirer. Şeýle-de ýarym animasiýa görnüşli ekran eseriniň gahrymanlaryna oskarly aktrisalar Marion Kotiýýar bilen Oktawiýa Spenser, şol sanda Kreýg Robinson, Jen Sena, Tom Holland, Emma Tompson, Raýf Faýnes, Selena Gomez, Kumail Nanjiani, Rami Malek, Karmen Ejogo, Franses de la Tur ses berer. Bu film iňlis ýazyjysy Hýu Loftingiň “Dr. Dulittliň başdan geçirmeleri” atly eserleri esasynda surata alnar. Bu eser esasynda owalam telim film ekranlaşdyrylypdy. Täze kino 2019-njy ýylyň 12-nji aprelinde prokata çykar.


text:
Uruşly kinolaryň ussat aktýory Silwester Stallone “Rembo” filmleriniň 5-njisiniň taýýarlyk işlerine başlandygyny habar berdi. Weteran aktýor täze filme režissýorlyk etmegi göz öňünde tutmaýandygyny, ýöne baş keşbi janlandyrjakdygyny aýdyp, onuň ssenarisini ýazyp ugrandygyny beýan etdi. Kinonyň surata alnyş işlerine sentýabr aýynda badalga beriljekdigini habar beren Stallone filmdäki wakalaryň Meksikada geçýändigini gürrüň berdi.
Dewid Morrell tarapyndan döredilen Jon Rembo gahrymanynyň başdan geçirmeleri ilkinji gezek 1982-nji ýylda peýda bolupdy (“Ilkinji gan”, First Blood). 2-nji film 1985-nji ýylda, 3-nji kino-da 1988-nji ýylda ekranlara çykypdy. Filmiň muşdaklary 4-njisine 20 ýyl garaşmaly bolupdy. 2008-nji ýylda prokata goýberilen “Rembo – 4” filmine Stalloneniň özi režissýorlyk edipdi.
Uruşly kinolaryň ussat aktýory Silwester Stallone “Rembo” filmleriniň 5-njisiniň taýýarlyk işlerine başlandygyny habar berdi. Weteran aktýor täze filme režissýorlyk etmegi göz öňünde tutmaýandygyny, ýöne baş keşbi janlandyrjakdygyny aýdyp, onuň ssenarisini ýazyp ugrandygyny beýan etdi. Kinonyň surata alnyş işlerine sentýabr aýynda badalga beriljekdigini habar beren Stallone filmdäki wakalaryň Meksikada geçýändigini gürrüň berdi.


text:
Aşgabada Gezelenç
Türkmenistanyň Baş muzeýiniň öňündäki meýdançada buýsançly parlaýan Garaşsyz ýurduň Baýdagy döwletliligiň nyşany, biziň aňymyzda watansöýüjiligi, ahlaklylygy we halkyň galkynyşyny tassyklaýan delil boldy. Şäheriň bu günorta böleginde dikilen 133 metrlik flagştok (matasynyň ölçegi52,5х35 metrdir) dünýäde iň beýik hasaplanylýar. Bu rekord 2008-nji ýylda Ginnesiň Rekordlar kitabynda üstünligi tassyklaýan şahadatnamada bellige alyndy.
Türkmeniň asyrlar boýy emele gelen ahlak kadalarynyň nyşany bolan tugdaky zeýtun şahalary bäş sany bilen bir bitewüligi emele getirýär.
Gadymy haly nagşy bolan göller, bäş ýyldyz bilen ýarymaý - täze döreýän ýaşaýşyň nyşany, iki sany zeýtun şahasy - biziň döwletimiziň parahatçylyk söýüji syýasatyny, Bitaraplygyny, türkmen halkynyň ar-namysyny we ruhuny aňladýar we her ýyl 19-njy fewralda Döwlet baýdagynyň güni bellenilýär.
2000-2001-nji ýyllarda Aşgabatda birnäçe belli ýadygärlikler gurlup, olar binagärçiligiň weheýkeltaraşlygyň iň gowy bitewuligini (sintezini) emele getirýär. Paýtagtyň iň dabaraly gözelligi Garaşsyzlyk binasydyr, onuň beýikligi 118 metr bolup, töwereginde Türkmenistanyň orta asyrlardaýaşan döwlet işgärleriniň, akyldarlarynyň we şahyrlarynyň heýkelleri oturdylypdyr.
Binanyň içinde muzeý ýerleşýär. Onuň eksponatlary Türkmenistanyň taryhy, özbaşdaklygynyň gözbaşlary barada gürrüň berýär. Binanyň töweregindäki giň meýdanda gelşikli seýilgäh bolup, ol agaçlaryň we gyrymsylaryň täsin (ekzotiki) görnüşleri bilen bezelendir. Seýilgähiň tutuş meýdanynda ýerleşen owadan suw kompozisiýalary salkynlyk berýär.
Bu uly taslamada Türkmenistanyň belli heýkeltaraşlary Babasary Annamyradow, Saragt Babaýew, Welmyrat Jumaýew, Seýit Artykmämmedow, Gylyç Ýarmämmedow, Şamyrat Ýarmämmedow, Nurmuhammet Ataýew we beýlekiler gatnaşdylar. Türkmen heýkeltaraşlarynyň toparlaýyn işi üstünlik getirdi. Ilkinji gezek Türkmenistanda işi we ýaşaýşy bilen dünýä taryhynda we medeniýetinde ägirt uly ähmiýete eýe bolan türkmen halkynyň belli şahsyýetlerine ýadygärlik dikeldildi.
Bitaraplyk binasy - özünde täze tehnologiýalaryňmümkinçilikleri bilen emele gelen has döwrebap owadanlyk binanyň elementlerinde we onuň bezeginde öz beýanyny tapan arassa milli manynyözünde jemleýär. Bu gije-gündiz gören gözleri özüne çekýän maýak, ýakynyndan bolsa özüniň gözelligi we täsin keşbi, ululygy bilen haýran galdyryp, howuňy basmaýar-da, eýsem asmana, Güne we ýyldyzlara tarap gönükdirilen yenillik we ýakymly duýgularydöredýär. Bu täsin binany döretmek pikiri 1995-njiýylyň 12-nji dekabrynda Nýu-Ýorkda bolup geçen ýurtüçin örän wajyp waka bilen baglanyşyklydyr. Şol gün BMG-niň Baş Assambleýasynyň mejlisinde 185döwletiň wekilleri biragyzdan «Türkmenistanyň hemişelik bitaraplygy» baradaky ýörite rezolýusiýany kabul etmäge ses berdiler. Bitaraplyk binasy -türkmenistanlylaryň köp asyrlap taryhyň kölegesindebolup, özüniň garaşsyzlygynyň nyşanlary bilen özbaşdak döwlet hökmünde uly syýasy sahna okgunly çykan öz Watanlaryna bolan guwanjynyň mese-mälim beýanydyr.
Bitaraplyk binasynyň esasy kompozisiýasy türkmene däp bolan, üç aýakda berk durýan, ot yakylanda gazanyň aşagynda goýulýan tagandyr. Bu aýdyň keşp görnüp duran millilik bilen öý ojagynyň odunyň öçmezligini - döwlet diýlip atlandyrylýan umumy öýüň berk digini aňladýar. Taslamada üç aýakly tagan giň, ýaýbaň, egriräk pilon (göni burçly uly sütün) görnüşinde bolup, olar öz aralarynda dürli diametrlikdäki we galyňlykdaky diskler we halkalar bilen baglanyşyklydyr. Bu dürli derejelerde ýerleşen syn ediş meýdançalarydyr. Olardan gije-gündiziň dürli wagtynda Aşgabadyň owadan görnüşi açylýar. Ilkinji derejä gelýänler iki pilon boýunça funikulýorlar bilen galdyrylýar. Bu ýerde 21,5 metr beýiklikde daş-töwerege syn edip bolýan kafe-bar ýerleşýär. Içi görnüp duran ýagty lift isleg bildirýänleri 50 metrlik beýiklige galdyrýar. Ol ýerde ýokarky syn ediş meýdançasy ýerleşýär. Ýokarky derejede 12 metrlik heýkel kompozisiýasy ýerleşdirilen, onda pasyrdaýan baýdagyň öňünde Türkmenistanyň ilkinji Prezidenti Saparmyrat Türkmenbaşy şekillendirilipdir (awtory belli heýkeltaraş Babasary Annamyradow).
Bitaraplyk binasy ak mermere örtülendir, direg pilonlarynyň gapdal taraplarynda we aşaky silindr bölegindäki guşaklygynda bürünç relýef bezegleri şekillendirilip, olar türkmeniň taryhynyň ýaňlaryny, olaryň durmuşyndaky özgerişleri we geljege bolan ymtylyşlaryny beýanedýär. Pilonlaryň ýokarky we aşaky syn ediş meýdançalaryň arasynda duran dik bölegi bäş sany meňzeş bürünç halka bilen berkidilen, olara her birinde dürli türkmen taýpalarynyňesasy haly nagyşlary - göller şekillendirilen relýef gözenekler dakylypdyr. Bu halkalar halkyň täze döwlet döretmekdäki synmaz agzybirliginiň nyşanydyr... Bitaraplyk binasynyň yşyk binagärçiligi diýlip atlandyrylýan ugruň hem ajaýyp nusgasy bolup durýandygyny hem ýatlapgeçmän bolmaz. Garaňky gatlyşanda ol güýçli ýagtylandyryş çyralaryň (prožektorlaryň) tutuş ulgamy bilen yşyklandyrylýar we gündizkiden tapawutlanýan düýbünden başga gözellige öwrülýär
Türkmen paýtagtynyň günortasynda ýurduň Esasy Kanunynyň 20 ýyllyk şanly baýramynyň şanyna 2011-nji ýylyň maýynda gurlan Konstitusiýa binasy paýtagtyň esasy gözel ýerlerine degişlidir. Türkmenistanyň Konstitusiýasynyň ägirt uly taryhy muzeýi bolan binagärçilik-çeper toplum diňe bir Aşgabadyň bezegi we gözelligi bolman, eýsem onuň möhüm jemgyýetçilik-syýasy we medeni aň-bilim merkezidir. Ol döwürleriň we nesilleriň üznüksiz arabaglanyşygyny, türkmen halkynyň mizemez bitewüligini we agzybirligini, onuň parahatçylygyň we döredijiligiň beýik ynsanperwerlik gymmatlyklaryna üýtgewsiz meýillidigini aňladýar.
Milli binagärligiň gowy däpleriniň häzirki zaman arhitektura we inžener-tehniki çözgütleriniň sazlaşykly bolmagy bu bina özboluşlylyk we aýratyn öwüşgin berýär. Şeýle-de ol Orta Aziýadaky iň ägirt binalaryň biridir. Binanyň beýikligi 185metrdir. Kompozisiýanyň merkezinde beýikligi 91 metr bolan dört gyraňly diň bar, onuň ähli tarapy türkmen gölleri bilen bezelip, üstünde bäş ýyldyzly altyn ýarymaý bolan inçe gümmez oturdylandyr. Ol Oguz hanyň meşhur ýyldyzy görnüşindäki 27 metrlik binýadyň we 10 metrlik daş-töwereginde portikler, suw çüwdürimleri we owadan basgançaklary bolan platformanyň üstünde durýar. Binanyň daş-töwereginde abadanlaşdyrylan suw çüwdürimli we tokaý zolakly meýdan bar. Toplumyň içinde alty zaldan duran, beýik Türkmen döwletleriniň baýdaklary goýlan giň, owadan bezelen hollar, dynç alynýan, garaşylýan ýer, 200 orunlyk maslahatlar zaly, 50 orunlyk mejlisler zaly okalgaly we kompýuter zally kitaphana, sowgatlar üçin dükan, kafeteriý we beýleki zatlaryň bir topary ýerleşýär.
Binanyň 19-njy gatynda syn edilýän meýdança bolup, ondan paýtagtyň ajaýyp keşbi gorünýär.
'Türkmenistan' teleradiomerkezi paýtagtyň günortasynda, Köpetdagyň gerşiniň üstünde ýerleşýär. Ägirt uly inžener-tehniki desga şäheriň islendik ýerinden seredeniňde hem görünýär. Elbetde, bu gurluşy boýunça çylşyrymly binanyň aýratynlygy onuň binagärçiligi, daşky gurluşynyň we dizaýnynyň üýtgeşikligidir, gaýtalanmaýanlygydyr. Teleradiomerkeziň üstünde güýçli antenna bolan 211metrlik merkezi bölegi Oguzhanyň sekiz burçly äpet ýyldyzy görnüşinde bolup, iki tarapyndan ýörite berk aýna bilen örtülendir. Gündizine ol Gün şöhlesine ýalpyldaýar, ýyldyzyň şöhlesi uzakdan görünýär, gijesine bolsa yşyklary we illýuminasiýasy bina toplumyna gaýtalanmajak reňk berýär.
Toplumyň esasy bölegi 31 gatdan durýar. Onda studiýalardan we beýleki ýöriteleşdirilen ýerlerden başga edara otaglary, işgärler üçin naharhana we dynç alyş otaglary, kafeteriý ýerleşýär. 29-njy gatynda aýlanýan restoran bolup, ondan ak mermer paýtagtyň gözelligine giňişleýin syn etmek bolýar. Merkez häzirki zamanyň iň kämil telekommunikasiýa enjamlary - tele we radio apparaturalarynyň täze görnüşleri, montaž, grafiki studiýalar we beýlekiler bilen üpjün edilendir. Şeýle-de onda iň täze yşyklandyryş, ses we beýleki tehniki ulgamlar bardyr, olaryňkömegi bilen žurnalistler wakalaryň bolýan ýerinden gepleşikleri tiz taýýarlap, alyp barypbilýärler.
Nika köşgi ýa-da «Bagt köşgi» biri-birini söýýän ýürekleri birleşdirmäge, täze maşgalalary döretmäge niýetlenip, türkmen paýtagtynyň günorta-günbatar böleginde bina edildi. Ol şäheriň bu böleginde soňky ýyllarda ähli amatlyklary bolan ýaşaýyş jaýlar, Konstitusiýa binasy, Maslahatlar köşgi, edara jaýlarynyň toplumlary bolan binagärçilik toplumyna goşulyp gidýär. Köşgüň ýerleşen beýikliginden paýtagtyň owadan görnüşi we Köpetdagyň eteginiň gözelligini görmek bolýar. Köşgüň binagärlik keşbi hem üýtgeşik. On bir gatly, meýdany 38 müň gektardan köp bolan üç basgançaklybinadyr, onuň her tarapy sekiz burçly ýyldyz görnüşindedir.
Onuň uly sütünleriniň ýokarsyndan görünýän kub (dört-burçluk) ýokarky basgançagyny emele getirýär we 32 metrlik şary - Türkmenistanyň kartasy çekilen Ýer togalagynyň nyşanyny özünde ýerleşdirýär. Ol bu ýerde ýola goýulýan maşgala gatnaşyklarynyň ynamdarlygynyň we berkliginiň bitewüligini aňladýar. Köşk suw çüwdürimleri bilen gurşalandyr, agşamlaryna bolsa owadan reňkli çyralar bilen yşyklandyrylýar. Köpugurly merkezde nikalary dabaraly resmileşdirmek üçin niýetlenen alty sany zal bolup, olaryň her biriniň öz ady bar. Ondan başga-da toý dabaralary üçin niýetlenen üç zaly 500 we 1000orunlykdyr. Dokuzynjy gatynda nika gyýylýan iň uly - Altyn zal ýerleşýär. Köşkde birbada ýedi jübüt ýaş çatynjalary bellige almak üçin şertler döredilen.
Bu ýerde ýedi sany banket zaly, iki kafe, toý üçin gerekli hyzmatlary etmek üçin nokatlar, şol sanda, toý köýnekleri, maşynlary bezeýän, zergärçilik önümlerini girewine berýän, milli şaý-sepler salonlary, fotosalon we gözellik salony, 22 orunlyk ähli şertleri bolan myhmanhana ýerleşýär. 3-nji we 4-nji gatlarynda edara jaýlary we arhiw ýerleşýär.


text:
Indi iki ýyldan bäri "Burson-Marsteller" atly jemgyýetçilik gatnaşygy we kommunikasiýa firmasy "Twiplomacy" atly hasabatyny halk köpçüligine hödürläp gelýär. Bu hasabatda Twitter, Facebook, Instagram, Periscope we Snapchat ýaly sosial media ulgamlaryndan nähili peýdalanylýandygy beýan edilýär.
Bu ýylky hasabatda aýan edilmegine görä, sosial mediadan peýdalanýan Papa Francis we Hindistanyň primýer-ministri Narendra Modi öz janköýerleriniň sanyny köpeldipdir.
Hasabatda ABŞ-ň prezidenti Donald Tramp ýaly täze liderler hem peýda bolupdyr. Ol soňky birnäçe aýda millionlarça täze janköýeri özüne çekip, Twitter sosial ulgamynda iň köp tomaşa edilýän dünýädäki ikinji lidere öwrülipdir. Guramanyň bildirmegine görä, eger şeýle dowam etse, onda Tramp Papa Francisi hem ozup geçer we awgustyň ahyryna çenli iň köp tomaşa edilýän lidere öwrülip biler.
Iň ýörgünli platforma
Donald Trampyň Twitter sosial ulgamda ýazýan twitteri beýleki hökümetlere hem öz täsirini ýetiripdir. Olaryň köpüsi şeýle Twitter ýörgünliligine goşulyşmagyň abaýyny tapmaga synanşyk edýärler. Argentinadan @MauricioMacri, Kanadadan @JustinTrudeau, Iordaniýadan @KingAbdullahII, Saud Arabystanyndan @KingSalman we Türkiýeden @RT_Erdogan soňky bir ýylda Twitter sosial ulgamynda hasam rowaçlanmagy başardylar.
Argentinanyň prezidenti Snapchat ýaly sosial ulgamda has işjeň bolmak bilen has köp ýaşlary, ýagny geljegiň saýlawçylaryny öz täsiri astyna almaga dalaş edýär. Köpsanly hökümet bolsa Periscope sosial ulgamyndan peýdalanmak bilen metbugat beýannamasyny ol ýerden göni efirde berýär ýa-da wideo ýygnaklaryny şol ýerde geçirýär.
Twitter sosial ulgamy hökümetleriň, daşary işler ministrlikleriniň iň köp ýykgyn edýän media kanalydyr. Muny olaryň sanyndan görmek hem bolýar. "Burson-Marsteller" barlag toparynyň aýan etmegine görä, Twitter sosial ulgamynda 856 hasap 178 ýurduň döwlet ýolbaşçylary, hökümetler we daşary işler ministrlikleri tarapyndan ulanylýar. Bu san BMG-niň agza ýurtlaryň ýüzden 92 göterimine barabardyr. Şol hasaplaryň bolsa jemi 356 million tomaşaçysy bar.
Ylaýta-da Afrika, Aziýa we Ýuwaş okeany sebitlerinde ýerleşýän 15 ýurt Twitter sosial ulgamyndan peýdalanmaýar.
Hatda Günbataryň sosial ulgamlaryny petikleýän "Beýik diwary" bilen meşhurlyk gazanan Hytaýyň hökümeti hem barha sosial media ykjam aralaşýar we diplomatik missiýalaryndan käbiri Twitter ulgamlarynda kärdeşleri bilen işjeň aragatnaşyk saklaýar.
Beýleki ulgamlar
Facebook sosial ulgamy bolsa hökümet ýolbaşçylarynyň arasynda has ýörgünli ikinji media serişdesidir. 169 ýurduň döwlet hem hökümet ýolbaşçylary bilen daşary işler ministrlikleri bu sosial ulgamy diýseň işjeň ulanýarlar. Bu san BMG agza ýurtlaryň ýüzden 88 göterimine barabardyr. Olaryň Facebook sosial ulgamyndaky sahypalarynyň jemi 283 million muşdagy bar. Ortaça hasaplananda, Facebook sahypalary Twitter hasaplaryndan has ýörgünlidir. Bir sahypany ortaça 38 891 adam goldaýan bolsa, Twitter sosial ulgamynda bir hasaba 16 848 adam tomaşa edýär.
"YouTube" hökümetleriň arasynda iň ýörgünli üçünji media serişdesidir. 147 hökümet, ýagny BGM agza ýurtlaryň ýüzden 76 göterimi ondan wideoarhiw ýaly peýdalanýar. Oňa agza bolanlaryň sany ortaça 734 töweregindedir.
Surat paýlaşylýan ulgam bolan Instagram hem dördünji ýörgünli media serişdesidir we BMG agza ýurtlaryň ýüzden 73 göteriminiň onda öz hasaby bar. Ol ulgamda açylan 330 hasaba ortaça 2 822 adam tomaşa edýär.
Google hem iň ýörgünli media serişdeleriniň ilkinji bäş sanysynyň arasynda orun alýar. 128 ýurduň ýa-da BMG agza ýurtlaryň ýüzden 66 göterimi bu platformadan işjeň peýdalanýar. Ýöne ol ulgamdaky 261 sahypanyň diňe dörtden bir bölegi has işjeň hereket edýär. Hökümetleriň Google+ sahypalarynda ortaça 55 tomaşaçy bar.
Ýene Twitter
Hasabatda aýan edilişine görä, ABŞ-nyň öňki prezidenti Barak Obama wezipesinden aýrylandan soň, Papa Fransic (@Pontifex) Twitter sosial ulgamynda iň köp tomaşa edilýän lidere öwrülipdi. Häzirki wagtda onuň dürli dillerde taýýarlanan 9 hasabynyň 33,7 million tomaşaçysy bar. Onuň resmi hasaplarynda her gün dürli pikirler we dogalar dowamly ýaýradylýar.
ABŞ-nyň prezidenti Donald Tramp (@realDonaldTrump) bolsa iň köp tomaşa edilýän ikinji liderdir. Onuň 30,1 million tomaşaçysy bar. Tramp geçen ýyl bolan prezidentlik saýlaw kampaniýasynda tomaşaçy sanyny üç esse artdyrypdy. Şu ýylyň 20-nji ýanwarynda prezidentlik wezipesine başlamagyndan soňra, onuň tomaşaçy sany aýda 5,7 göterim köpelipdi.
Twitter sosial ulgamynda dünýäde iň köp tomaşa edilýän üçünji syýasatçy bolsa Hindistanyň primýer-ministri Narendra Modi (@NarendraModi). Şahsy hasabynyň 30 million, resmi @PMOIndia hasabynyň bolsa 18 million tomaşaçysy bar we ol hasaby hem şeýlelikde 4-nji orunda durýar.


text:
BMG-niň Baş sekretary Antoniu Guterriş we Täjigistanyň prezidenti Emomali Rahmon bu Merkezi Aziýa ýurdunda adam hukuklarynyň ýagdaýyny ara alyp maslahat etdiler.
Guterrişiň 12-nji iýunda geçirilen gepleşikleriň yzýany žurnalistlere aýtmagyna görä, BMG Täjigistana guramanyň Adam hukuklary boýunça rekomendasiýalaryny berjaý etmäge ýardam berer.
Guterriş Merkezi Aziýa ýurtlaryna edýän saparyny 8-nji iýunda başlap, Gazagystana bardy we regionyň dört ýurduny, Orsýeti, Hytaýy, şeýle-de guramanyň iki sany täze agzasyny Pakistany we Hindistany öz içine alýan Şanhaý Hyzmatdaşlyk Guramasynyň sammitine gatnaşdy.
BMG-niň Baş sekretary 10-njy iýunda Özbegistana we 11-nji iýunda Gyrgyzystana sarap etdi. 13-nji iýunda Guterrişiň Türkmenistana barmagyna garaşylýar.
“Human Rights Watch” (HRW) guramasy 7-nji iýunda çap eden beýannamasynda Guterrişi “Merkezi Aziýanyň liderlerine basyş edip, takyk öňegidişlikleri, şol sanda gynamalaryň, demonstrasiýalara hem söz azatlygyna basyşlaryň soňuna çykmagy talap etmäge” ündedi.


text:
Oňa gatnaşmak üçin paýtagtymyza Owganystan Yslam Respublikasynyň Prezidenti Mohammad Aşraf Ganiniň ýolbaşçylygyndaky wekilçilikli hökümet topary paýtagtymyza geldi.
Bu resmi sapar häzirki döwürde täze mazmun bilen üsti ýetirilen däp bolan döwletara gatnaşyklary pugtalandyrmagyň we ösdürmegiň ýolundaky möhüm ädime öwrüler.
Parahatçylyk söýüjilik, hoşniýetli goňşuçylyk we oňyn bitaraplyk syýasatyny durmuşa geçirýän Türkmenistan ählumumy parahatçylygy, howpsuzlygy hem-de durnukly ösüşi üpjün etmek ugrunda halkara bileleşigiň tagallalaryna mynasyp goşant goşýar. Goňşy döwletler, şol sanda Owganystan Yslam Respublikasy bilen dostluk we netijeli hyzmatdaşlyk gatnaşyklaryny pugtalandyrmak hormatly Prezidentimiz Gurbanguly Berdimuhamedowyň yzygiderli durmuşa geçirýän döredijilikli syýasatynyň möhüm ugurlarynyň biridir.
Indi köp ýyllaryň dowamynda Türkmenistan Owganystandaky ýagdaýyň parahatçylykly ýol bilen kadalaşdyrylmagyna işjeň gatnaşýar we bu ýurduň durmuş-ykdysady, medeni taýdan galkynmagyna hemmetaraplaýyn goldaw berýär. Döwlet Baştutanymyzyň BMG-niň Baş Assambleýasynyň mejlislerinde hem-de beýleki iri halkara maslahatlarynda, şol sanda Owganystanyň ykdysadyýetiniň dikeldilmegine, durmuş we ynsanperwer meseleleriniň çözülmegine gönükdirilen iri maýa goýum taslamalaryny durmuşa geçirmek bilen baglanyşykly çärelerde öňe sürýän başlangyçlary munuň aýdyň subutnamasydyr.
Olaryň hatarynda Türkmenistan — Owganystan — Pakistan — Hindistan (TOPH) gaz geçirijisiniň gurluşygy bar. Türkmen tebigy gazyny Günorta-Gündogar Aziýanyň iri ýurtlaryna uzakmöhletleýin esasda iberilmegine ýardam etjek täze ugur tutuş sebitiň ykdysady ösüşine kuwwatly itergi berer we täze iş orunlarynyň döredilmegini üpjün eder. Turbageçirijiniň ugrunda elektroenergetika, ulag-aragatnaşyk we durmuş ulgamyna degişli dürli düzümleýin desgalar gurlar. Mundan başga-da, Owganystan tebigy gazy öz çäginiň üstünden geçirmek bilen ägirt uly peýda gazanar.
Şunuň bilen baglylykda, ýurtlarymyzyň çäk taýdan amatly ýerleşmegi bilen ulag-aragatnaşyk ulgamyndaky hyzmatdaşlygyň wajyp ähmiýetini bellemeli. Aziýa halkara demir ýol geçelgesiniň birinji nobatdakysy bolan Atamyrat — Ymamnazar — Akina demir ýolunyň gurulmagyny mysal hökmünde getirmek bolar. 2016-njy ýylyň noýabrynda Prezidentler Gurbanguly Berdimuhamedowyň we Mohammad Aşraf Ganiniň gatnaşmagynda möhüm desganyň açylyş dabarasy boldy. Geljekde bu ýol sebit we halkara möçberde ulag-üstaşyr ugurlaryň möhüm bölegine öwrüler.
Ýurdumyz owgan halkynyň parahatçylykly we abadan durmuşa bolan meýillerini goldap, Owganystana ýeňillikli nyrhlarda elektrik energiýasyny we suwuklandyrylan gazy ugradýar hem-de goňşy döwletde durmuş ulgamyna degişli desgalary, hususan-da, saglygy goraýyş we bilim ähmiýetli binalary gurýar. Mundan başga-da, Türkmenistanyň ýokary okuw mekdeplerinde dürli ugurlar boýunça owgan talyplary bilim alýar.
Garaşylyşy ýaly, ýokary derejede geçiriljek türkmen-owgan gepleşikleriniň gün tertibine ikitaraplaýyn hem-de abraýly halkara guramalaryň we düzümleriň, ozaly bilen bolsa BMG-niň çäklerinde ýola goýulýan döwletara gatnaşyklaryň meseleleriniň giň toplumy giriziler. Iki goňşy ýurduň Liderleri ozal gazanylan ylalaşyklary we uzakmöhletleýin taslamalary durmuşa geçirmegiň çäklerinde özara bähbitli hyzmatdaşlygyň möhüm ugurlaryny ara alyp maslahatlaşarlar.
Mahlasy, Owganystan Yslam Respublikasynyň Prezidentiniň Türkmenistana sapary netijeli syýasy gatnaşyklaryň mundan beýläk-de ösdürilmegine, dost-doganlyk gatnaşyklary arkaly bagly iki döwletiň we halklaryň arasyndaky söwda-ykdysady hem-de medeni-ynsanperwer hyzmatdaşlygynyň giňeldilmegine kuwwatly itergi berer.


text:
Abussamt halypa Japar Mütewekkil barada şeýle diýipdir:
Zamananyň gowusy zamanasy Japaryň,
Biziň üçin mihrijan ol zamanaň her güni.
Her bir kişä aýandyr, kimlerdigi kimleriň,
Ähli zatdan ajaýyp, dilleriň wasp edeni.
* * *
Jahza Barmaky şeýle diýipdir:
Ketjal dek bolsa-da ýyldyzlar gije,
Onuň uzaklygy baky däl hijem.
Zym-zyýatdyr olar daň atan mahal,
Jomart hem wepala meňzeýär säher.
* * *
Muhammet alaýhyssalam şeýle diýipdir: «Kimiň aladasy we gaýgysy dünýä bolsa, Allatagalla onuň kalbyndan baýlygy alar. Ony garyp eder. Oňa ýazgytdan özge zat bermez. Kimiň aladasy we gaýgysy ahyret bolsa, Allatagala ony baý eder. Ol islemese-de, dünýäni oňa berer».
* * *
Dünýäniň we ahyretiň mysaly iki aýally adam ýalydyr. Eger biri razy bolsa, beýlekisi öýkeleýändir.
* * *
Mesih Isa alaýhyssalam şeýle diýipdir: «Men dünýäni bütinleý taşladym. Şonuň üçin meniň öler ýaly maşgalam ýok, ýykylar ýaly öýüm ýok».
* * *
Wehb ibn Munebbih şeýle diýipdir: «Dünýä akylly üçin oljadyr, akmak üçin gaýgy-hasratdyr».
* * *
Ýahýa ibn Mugaz şeýle diýipdir: «Dünýä şeýtanyň dükanydyr, onuň dükanyndan hiç zat ogurlama, soň ony gelip senden alyp gider. Dünýä weýrançylyk öýüdir, kim ony timarlajak bolsa, onuň kalby weýran bolar. Ahyret abatlyk öýüdir. Kim ony islese, kalby abat bolar».
* * *
Muhammet alaýhyssalam şeýle diýipdir: «Siziň dünýä üçin ahyreti terk etmegiňizde ýa-da ahyret üçin dünýäni terk etmegiňizde haýyr ýokdur. Siziň üçin haýyrlysy ikisinden hem peýdalanmakdyr».
* * *
Aly ibn Hüseýin Sejjady şeýle diýipdir: «Dünýä ukudadyr, ahyret bolsa oýadyr. Biz bolsa olaryň ikisiniň arasyny birleşdirijidiris».
* * *
Hasan Basry köplenç Nehşel ibn Harysyň sözlerinden mysal getirer eken. Bu beýt hem şolaryň biridir:
Dünýä baky diri däldir ýaşaýan üçin,
Dünýä baky däldir hem zaman üçin.
* * *
Muhammet ibn Wasygdan:
— Sen hiç zatsyz ýaşamaga razy bolarsyňmy? — diýip sorapdyrlar.
Ol hem:
— Hiç zatsyz ýaşamaga razy bolan adam, dünýäden razy bolan adamdyr — diýipdir.
* * *
Farkat şeýle diýipdir: «Dünýäni eneke hökmünde, ahyreti bolsa ene hökmünde görüň. Siz çaganyň ulalyp, akly goýalyp başlanda enekesini taşlap, hakyky enesine ýönelýändigini görmeýärsiňizmi?».
* * *
Herem ibn Hybban şeýle diýipdir: «Akylly adam dünýäni ahyretden öňe tutmaz, jomart adam Allanyň öňünde günä iş etmez».
* * *
Şahyr şeýle diýipdir:
Ganhor hem dindara galkandyr gije,
Maksatlary üçin, güýç goşýan güýje.
* * *
Ýezit Rakkaşy şeýle diýipdir: «Siziň günleriňiz üçdür. Doglan günüňiz, gubura giren günüňiz, Rebbiňiziň huzuryna çykan günüňiz. Munuň iň gysga gününden, ýagny eneden bolup tä gubura girýänçäňiz bolan aralykdan, habardar boluň. Iki uzyn gün onuň şol wagt aralygynda edilen işlere görä kesgitlener».
* * *
Rabyganyň ýanyna zahytlardan we fakyhlardan birnäçe kişi ýygnanypdyr. Olar dünýäniň panydygy barada gürrüň edipdirler. Rabyga bolsa sesini çykarman, olary diňläp oturypdyr. Olar gürrüňlerini tamamlanlaryndan soň, olara garap: «Kim-de kim bir zady halasa, şonuň gürrüňüni köp edýändir. Ony ýa öwer, ýa-da ýamanlar. Eger siziň kalbyňyzda dünýäden zerreçe zat ýok bolsady, ol barada hiç zat agzamazdyňyz!» diýipdir.
* * *
Şahyr şeýle diýipdir:
Dünýä bolsa eger kimleriň dini,
Gorkmaz ondan, ýokdur oňa zyýany.
* * *
Zubeýt Ýamy, Alkama we başga-da birnäçe zahytlar Nowruz we Mihrijan günleri gelende metjide girip, ygtykafda oturar ekenler. Olar: «Eý, Allam! Eger kapyrlar bu günlerde küpür we jahyllyk içinde ygtykafda oturýan bolsalar, biz imanymyz üçin ygtykafda oturýarys. Biziň günälerimizi bagyşla!» diýip, dileg eder ekenler.
* * *
Abu Hanypanyň atasy Nugman Merzubannowruz güni Hezreti Ala faluzeç getirip beripdir. Hezreti Aly hem oňa: «Biziň nowruzymyz her gün» diýipdir.
Başga bir rowaýatda bolsa, mihrijan güni faluzeç getirdi diýilýär. Ol hem: «Biziň mihrijanymyz her gün» diýipdir.
* * *
Dawut Taýy şeýle diýipdir: «Gije bilen gündiz ynsanlaryň bir düşelgeden başga bir düşelgä düşleýän düşelgesidir. Bu düşelge tä, olaryň saparlary gutarýança dowam edýär. Eger sen her düşelgä azykly we özüň üçin bähbitli gelmek isleýän bolsaň, onda seniň etmeli işiň, munuň üçin howlukmalysyň. Sebäbi sapar ýakyn wagtda kesiler. Sen bu işi başararsyň».


text:
Hormatly Prezidentimiziň şähergurluşyk-binagärlik maksatnamasyna laýyklykda paýtagtymyzy ösdürmegiň nobatdaky 13-nji tapgyry türkmen telekeçileri tarapyndan üstünlikli amal edildi.
Hormatly Prezidentimiziň şähergurluşyk-binagärlik maksatnamasyna laýyklykda paýtagtymyzy ösdürmegiň nobatdaky 13-nji tapgyry türkmen telekeçileri tarapyndan üstünlikli amal edildi. Paýtagt şäherimiziň Oguzhan köçesiniň ugrunda döwrebap ýaşaýyş jaýlarynyň, edara binalaryň, medeni-durmuş maksatly desgalaryň täze toplumy peýda boldy. Olaryň hatarynda ähli amatlyklary bolan 12 gatly ýaşaýyş jaýlary, her biri 600 orunlyk umumy bilim berýän orta mekdepleriň ikisi hem-de her biri 160 orunlyk çagalar baglarynyň ikisi bar. Şeýle-de saglyk öýüniň, söwda we hyzmatlar ulgamyna degişli binalaryň, söwda-dynç alyş merkeziniň, 200 orunlyk, üç gatly, birinji gaty dükanly awtoduralgalaryň we gara ýollaryň gurluşyklary dünýä ülňülerine laýyklykda ýerine ýetirildi.


text:
Türkmenistanyň Senagatçylar we telekeçiler birleşmesiniň agzalary Änew şäherinde ýaşaýyş toplumyny gurdylar.
10-njy maýda Ahal welaýatynyň dolandyryş merkezinde hersi 32 maşgala niýetlenen 4 gatly bäş sany jaýlary işe girizilmegi sebäpli dabara bolup geçdi.
Taslamany kömekçi potratçy hökmünde Türkmenistanyň Senagatçylar we telekeçiler birleşmesiniň agzalary – «Beýik bina» we «Çynar gurluşyk» hususy kärhanalary ýerine ýetirdiler.
Ýaşaýyş toplumynyň binagärçiligini amatly ýerleşmegi tapawutlandyrýar. Täze jaýa göçýänler üçin rahat şertler döredilen. Täze jaýlara ýanaşyk çäkler abadanlaşdyrylan, göz zolak döredilen.
Ilatyň ýaşaýyş, durmuş-öý şertleri welaýatlaryň ösüşiniň milli maksatnamalarynyň ileri tutulýan wezipesi bolup durýar. Onuň amala aşyrylmagyna paýtagtda, şeýle hem ýurduň ähli welaýatlarynda gurluşyk işlerini alyp barýan TSTB-niň agzalary öz agramly goşantlaryny goşýarlar.


text:
27 Aralık 2016 Salı
Olimpiýa Şäherçesiniň Monorelsli Ýoly Sport Klasteriniň Sport we Infrastruktura Desgalaryny Birleşdirdi
Monorelsli ýol 54 gektar ýeri tutýan sport şäherçesinde aýlanmak üçin amatly serişde bolsa-da, ol ýerüsti ulaglara we pyýadalara päsgel bermez.
„Kiçijik otly“ estakada berkidilen monorels boýunça hereket eder. Ýoluň belentligi 6 metrden 20 metr aralygynda, uzynlygy bolsa 5,1 kilometrden gowrakdyr. Ýoluň ugrunda menzilleriň sekizisi gurlupdyr. Monorelsiň Atatürk köçesini iki gezek kesip geçýän ýerinde bina edilen iki sany köpri paýtagtyň özboluşly bezegine öwrüldi.
75 adama niýetlenen dört moduldan ybarat otlynyň tizligi sagatda 70 kilometre golaý bolsa-da, onuň ulanylyş tizligi sagatda 46 kilometr bolup, ol tutuş ýoly 17 minutda geçer.
Aşgabadyň Olimpiýa şäherçesiniň sport infrastrukturasynyň bir bölegi bolan bu üýtgeşik ýoluň gurluşygyna 2012-nji ýylda başlanyldy. Monorelsler „Polimeks“ kompaniýasynda taýýarlanyldy, otlyny bolsa Şweýsariýanyň „Intamin“ firmasy ugratdy. Olimpiýa şäherçesini gurmagyň jemleýji, üçünji tapgyrynyň çäklerinde estakadadan ilkinji synag otlusy goýberildi. Häzirki wagtda birbada üç otly gatnap biler, olar sagatda 810 ýolagçyny gatnatmaga mümkinçilik berer.
Häzirki wagtda estakadada ýöreýän otlylar dynç alyş we haýwanat baglarynda, ullakan söwda merkezlerinde we ş.m. ulanylýar. Şeýle hem olardan aeroprtlarda içerki ulag hökmünde peýdalanýarlar. Ilkinji gezek monorelsli ýol köpugurly sport kalsterinde- yklymyň uly möçberli ýaryşy–Aziada- 2017 geçiriljek Aşgabadyň Olimpiýa säherçesinde adam gatnatmakda ulanylar.
http://www.turkmenhabargullugy.com/olimpiya-sahercesinin-monorelsli-yoly-sport-klasterinin-sport-we-infrastruktura-desgalaryny-birlesdirdi/ #Turkmenistan
Kaydol: Kayıt Yorumları (Atom)


text:
TM HYZMAT BILMELI - BILMELILERI BILMEK - HEZIL!
TM HYZMAT - BILMELI!
TM HYZMAT BILMELI - TM HYZMAT atly portal hem-de ýolgörkeziji web saýtyň aýratyn proýekty bolup durýar. Indi makalalary, hekaýalary, degişmeleri we kitaplary TM HYZMAT BILMELI-de alyp, okap we bilip bilersiňiz! Şeýle hem siz bize öziňiz makala ýazyp ugradyp bilýärsiňiz, siziň makalalaryňyz TM HYZMAT BILMELI-de siziň adyňyzdan köpçülige ýetiriler! Eger-de bilmeýän zadyňyz bar bolsa BILMELI bilen bilmek HEZILDIR!
TM HYZMAT - PORTAL-ÝOLGÖRKEZIJI
www.TMHYZMAT.com
1. TM HYZMAT - köptaraplaýyn web portal hem-de ýolgörkeziji, biziň mümkinçiliklerimiz çäksiz we biz islendik ugurdan bölüm açyp, ulanyjylary çekmäge mümkinçiligimiz bar.
2. Kärhanaňyzy/hyzmatlaryňyzy degişli bölümlere MUGT ýerleşdirmek mümkinçiligi.
3. TM HYZMAT TEAM – topary elmydama portalyň üstünde işleýär, kiçiräjik ýalňyşlyklar, täze ssylkalar, bölümlere goşundylar we ş.m işleri amala aşyrylyp durulýar.
4. Biz elmydama täze mümkinçilikleri gözleýäris.
5. Biz elmydama hyzmatdaşlyga taýýar we täze hyzmatdaş tapmakda işler amala aşyrýas.
6. Hyzmatdaşlyk – bu ýagny birnäçe saýtlardan ýa proýektlardan bize goşmaça ulanyjylaryň gelmegidir. Sebäbi TM HYZMAT web portalyň reklamasy hyzmatdaşlarda hemişelik durýar.
7. Biz siziň sargan reklamaňyzy ulanyjylaryň köp bölegine görkezmek üçin alada edýäris. Iň gyzykly bölümlere bolan girelgeler, ulanyjylar siziň reklamaňyza gaýdyp geler ýaly görnüşde ýerleşdirilen.
8. Biziň hyzmatlarymyzdan peýdalanyp siz uly höwes bilen biziň gün-günden ýetýän üstünliklerimiziň şaýady bolarsyňyz, reklamaňyz bolsa täze ulanyjylary özine çekip durar.
9. TM HYZMAT web portalyň işleýiş tizligi, ýönekeý we uýgunlaşýan dizaýny, düşnükli ýagdaýda ýerleşdirilen bölümler ulanyjylaryň erkin seýil etmegine ýardam berýär.
10. Portaldaky peýdaly, gyzykly we özine çekiji maglumatly bölümler – ulanyjylaryň gelmegini üpjün edip durýandyr.
11. Reklama ýerleşdirmegiň birnäçe görnüşleri, islendik saýlan sahypaňyzda/bölümiňizde ýerleşdirmek mümkinçiligi.
ÝOLGÖRKEZIJÄ KÄRHANAŇYZY GOŞMAK ÜÇIN NÄME GEREK?
1. Kärhanaňyz hakda gysgaça maglumat taýýarlaň.
2. Logotip suraty we birnäçe goşmaça suratlar (3-4 sany).
3. Salgyňyz, telefon belgileriňiz.
4. Sosial ulgamlarda bar bolan sahypalaryňyzyň salgylary.
Şu maglumatlary taýýarlap aşakdaky salgylara ugratmagyňyzy haýyşt edýäris.
Ýa-da şu ýerden - Kärhana goşmak formasy
Bizden daşlaşmaň, TM HYZMAT – Siziň hyzmatyňyzda!
Biziň hyzmatdaşlarymyz
BIZIŇ BILEN HABARLAŞMAGYŇ ÝOLLARY
LINE: admin-tmhyzmat
LINE@: @tkf9716i
INSTAGRAM: https://instagram.com/tmhyzmat
EMAIL: support@tmhyzmat.com
Teklipleriňizi şu ýerde goýup bilersiňiz! (diňe adyňyzy görkezseňiz bolýar)comments powered by HyperComments


text:
6 Mayıs 2016 Cuma
Uruş Weteranlaryna Minnetdarlyk Bilen
1941-1945-nji ýyllaryň urşunda gazanylan Ýeňşiň 71 ýyllygynyň hormatyna paýtagtymyzyň “Mekan” köşgünde uly dabara boldy, onuň barşynda uruş weteranlaryna hem-de uruşda wepat bolanlaryň ýanýoldaşlaryna Türkmenistanyň Prezidentiniň adyndan pul we gymmatbahaly sowgatlar hem-de ajaýyp gül desseleri gowşuryldy.
Bu ýere ýygnananlar – ýurdumyzyň jemgyýetçilik guramalarynyň, paýtagtymyzyň häkimliginiň, harby we hukuk goraýjy edaralarynyň, ýokary we orta okuw mekdepleriniň ýolbaşçylary hem-de wekilleri, medeniýet işgärleri, köpsanly aşgabatlylar biziň hemmämiz üçin parahatçylygy goran hem-de Ýeňiş gününi ýakynlaşdyran weteranlara, olaryň edermenligi we gahrymançylygy, ene topraga söýgüsi üçin tüýs ýürekden minnetdarlyk sözlerini beýan etdiler.
Weteranlar öz çykyşlarynda hormatly Prezidentimiz Gurbanguly Berdimuhamedowa peşgeş beren Berkarar döwletimiziň bagtyýarlyk döwri, eziz Watanymyzyň gazananlary, urşa gatnaşyjylar we uruşda wepat bolanlaryň maşgalalary barada edýän aladasy hem-de olara berýän ünsi, döredýän köpsanly ýeňillikleri we mynasyp ýaşaýyş-durmuş şertleri üçin tüýs ýürekden hoşallyk bildirdiler.
Ýeňiş gününe gabatlanyp, Türkmenistanyň döwlet medeni merkeziniň Döwlet muzeýinde açylan “Watan gahrymanlary bakydyr” atly baýramçylyk sergi tylda tutanýerli zähmet çeken hem-de atlary türkmen halkynyň taryhynyň sahypalaryna altyn harplar bilen ýazylan gahrymanlara bagyşlanýar.
Şanly senä bagyşlanan dabaralar baýramçylygyň öň ýanyndaky günlerde tutuş ýurdumyz boýunça geçirilip, olaryň barşynda türkmenistanlylar 1941-1945-nji ýyllaryň uruş gahrymanlaryna baş egýärler. Gazaply uruş döwründe eziz Watanymyzy goran weteranlary sarpalaýarlar. 4-nji maýda Ýeňşiň 71 ýyllygyna bagyşlanan aýdym-sazly çäreler paýtagtymyzyň “Toý mekany” medeni-dynç alyş merkezinde guraldy. Onda ata-babalarymyzyň gahrymançylygyny, Türkmenistanyň parahatçylygyň we ynsanperwerligiň maksatlaryna ygrarlylygyny wasp edýän ajaýyp goşgulardyr aýdymlar ýaňlandy. Şol gün Türkmenistanyň nebitgaz toplumynyň medeni-işewürlik merkezinde ýurdumyzyň ýokary okuw mekdepleriniň talyplarynyň arasynda “Berkarar döwletiň bagtyýar gerçekleri” atly döredijilik bäsleşiginiň jemleýji tapgyry geçirildi.
Şol gandöküşikli uruşda biziň ildeşlerimiziň müňlerçesi gaýduwsyzlygyny, harby borjuna wepalydygyny görkezdiler. Olaryň arasynda Türkmenistanyň Prezidenti Gurbanguly Berdimuhamedowyň atasy Berdimuhamet Annaýew hem bar. Onuň türkmen ýaşlary üçin hakyky watançylygyň nusgalyk durmuş ýoluna Ahal welaýatynyň Gökdepe etrabynyň Berdimuhamet Annaýew adyndaky 27-nji orta mekdepde hem-de Türkmenistanyň Döwlet lukmançylyk uniwersitetiniň mejlisler zalynda 4-nji maýda geçirilen maslahatlar bagyşlandy.
Şanly senäniň öňýanynda ýurdumyzyň bilim edaralarynda uruş we zähmet weteranlary bilen duşuşyklar, sergiler, ýaşuly nesliň wekilleriniň gatnaşmagynda edebi agşamlar, dabaraly çäreler, bäsleşikler geçirilýär. Muzeýlerde, kitaphanalarda, ýokary okuw mekdeplerinde we orta hünärment mekdeplerinde ajaýyp baýramçylyga bagyşlanan sergiler ýaýbaňlandyryldy. 8-nji maýda Türkmenistanyň Baş drama teatrynda “Döwlet guşy” oýnunyň görkezilişi bolar.
Beýik Ýeňşiň 71 ýyllygyna bagyşlanan esasy dabaralar 9-njy maýda geçiriler - “Halk hakydasy” ýadygärlikler toplumynda gül goýmak çäresi guralar.
Faşizme garşy göreşde mertlerçe wepat bolan esgerleriň hormatyna tutuş ýurdumyzda gurlan ýadygärliklere türkmenistanlylaryň müňlerçesi we Diýarymyzyň myhmanlary gül desselerini goýýarlar. Olar ýürekleriniň emri bilen söweş meýdanlarynda şehit bolan gahrymanlaryň röwşen ýadygärligine baş egmek üçin gelýärler. Uruşda wepat bolan gahrymanlaryň söweş we raýatlyk edermenligi biziň asuda durmuşymyzyň esasyna öwrüldi.
Paýtagtymyzyň “Aşgabat” we “Türkmenistan” kinokonsert merkezlerinde meşhur aýdymçylaryň we sazandalaryň, zehinli estrada ýerine ýetirijileriň we bagşylaryň gatnaşmagynda baýramçylyk konsertleri guralar. Olara çagyrylanlaryň arasynda uruş we zähmet weteranlary, aşgabatlylar we paýtagtymyzyň myhmanlary, talyp ýaşlar, paýtagtymyzyň zähmet toparlarynyň wekilleri bar. Şol gün baýramçylyk dabaralary ähli welaýatlaryň merkezlerinde, ýurdumyzyň şäherlerinde we obalarynda geçiriler.
Kaydol: Kayıt Yorumları (Atom)


text:
Türkmenbaşydaky Nebiti gaýtadan işleýän zawodlar toplumy bäsleşik yglan edýär 02.02.2018 — 16.02.2018
Türkmenbaşydaky Nebiti gaýtadan işleýän zawodlar toplumy
Türkmenistanyň Nebitgaz toplumyny harytlar bilen üpjün edijileri bäsleşik esasynda kesgitleýän Toparyň adyndan (milli walýutada)
«Нейтральный Туркменистан» gazetinde 15.12.2017 neşir edilen
Bäsleşigiň möhletiniň uzaldylýandygyny yglan edýär:
Poddonlary taýýarlamak üçin tagta önümlerini we çüýleri (doskalary, buraw şekilli ýa-da büdür-südür çüýler) satyn almak
Tender boýunça teklipler Türkmenistan, Balkan welaýaty, Türkmenbaşy şäheri, Türkmenbaşynyň nebiti gaýtadan işleýän zawodlar toplumynyň DYA bölümine tender neşir edilen senesinden soňky 15 günüň dowamynda kabul edilýändir.
2012,50 manat töläp, bäsleşigiň resminamalaryny alyp bolar.
Habarlaşmak üçin telefonlar: DYA: +993243 2-50-91, +993243 2-46-35, 96-1-79,
(Arzany ugratmak üçin tel/faks: +993243 2-22-04, 2-52-66)
Lot boýunça gerekli bolan ähli maglumatlary http://www.oilgas.gov.tm/ internet salgysyndan ýa-da ýokarda görkezilen salgy boýunça alyp bilersiňiz.


text:
Türkmenistanyň Döwlet medeniýet merkeziniň Döwlet muzeýi 2016-y ý. 22-nji iýunynda Medeniýet we sungat işgärleriniň güni mynasybetli gurnan “Medeniýet we sungat – ruhubelentlik çeşmesi” atly sergisiniň açylyşyna ony synlamak isleýänleriň hemmesini çagýar
Türkmenistanyň Döwlet medeniýet merkeziniň Döwlet muzeýi 2016-njy ýylyň 22-nji iýunynda Medeniýet we sungat işgärleriniň güni mynasybetli gurnan “Medeniýet we sungat – ruhubelentlik çeşmesi” atly sergisiniň açylyşyna ony synlamak isleýänleriň hemmesini çagyrýar.
Medeniýet we sungat – ruhubelentlik çeşmesi
„-Berkarar döwletiň bagtyýarlyk döwri medeniýetiň we sungatyň, milli mirasyň, däp-dessurlaryň galkynýan, ösýän döwrüdir”.
Türkmenistanyň Prezidenti
Gurbanguly Berdimuhamedow
Medeniýet türkmen halkynyň müňýyllyklara barabar taryhynyň bütin dowamynda döwletleri we halklary ýakynlaşdyrýan uly güýç hasaplanylypdyr we oňa çäksiz sarpa goýlupdyr. Ata-babalarymyzyň medeni gymmatlyklara uly sarpa goýmak bilen baglanyşykly ajaýyp däp-dessurlary Berkarar döwletimiziň bagtyýarlyk döwründe hem üstünlikli dowam etdirilýär. Hormatly Prezidentimiz Gurbanguly Berdimihamedowyň taýsyz tagallalary netijesinde bu däpler täze many-mazmun bilen baýlaşdyrylýar. Gahryman Arkadagymyzyň ýolbaşçylygynda 2009-njy ýyldan bäri her ýylyň 27-nji iýunynda ýurdumyzda Medeniýet we sungat işgärleriniň gününiň döwlet derejesinde bellenilip geçilmegi bu ulgama berilýän uly ünsüň miwesidir.
Milli Liderimiziň medeniýet ulgamyny döwlet syýasatynyň ileri tutulýan ugurlarynyň birine öwürmek baradaky tagallalary ýurdumyzda we dünýäniň beýleki döwletlerinde yzygiderli geçirilýän giň möçberli medeni çärelerde hem öz aýdyň beýanyny tapýar. Döwlet Baştutanymyzyň başlangyjy boýunça geçirilýän şol çäreler bolsa dünýäniň dürli künjeklerinde ýaşaýan halklaryň arasyndaky dostlyk gatnaşyklaryny has-da ösdürmäge ýardam edýär. Ýurdumyzyň medeniýet ulgamy häzirki zaman jemgyýetiň isleglerine laýyk gelmek bilen çäklenmän, eýsem, Türkmenistanyň demokratik we durmuş-ykdysady özgertmeler ýoly bilen mundan beýläk-de ynamly öňe gitmegi üçin ägirt uly kuwwata eýe bolmalydyr.
Medeniýet we sungat işgärleriniň güni mynasybetli Türkmenistanyň Döwlet medeniýet merkeziniň Döwlet muzeýinde “Medeniýet we sungat – ruhubelentlik çeşmesi” atly sergi gurnaldy. Bu sergide muzeý gaznalarynda saklanylýan gymmatlyklardan bolan medeniýete we sungata degişli fotosuratlar, wideo maglumatlar, milli saz gurallarymyz, heýkeltaraşlarymyzyň sungat eserleri, keramika önümleriň gymmatly nusgalary, haly sungatyna degişli bolan milli nagyşlar salnyp dokalan hem-de türkmen tebigatyny suratlandyrýan häzirki zaman şekilli halylar görkezilýär. Bundan başga-da hormatly Prezidentimize sowgat berlen we Türkmenistanyň Prezidentiniň muzeýiniň gaznasynda saklanylýan häzirki zaman ajaýyp zergärçilik sungat eserlerini görmek bolýar. Häzirki zaman zergärçilik sungat eserlerinde döwrümiziň bagtyýar ösüşi, galkynyşy ussat zergärlerimiz tarapyndan çeperçilik taýdan beýan edilýär.


text:
Türkmen film
Türkmenfilm studiosy Alty Garlyýew tarapyndan 1926-njy ýylda Poltoratsk(Aşgabat) şäherinde guruldy. 1938-inji ýylda "Aşgabat studýo", 1958-inji ýyldan bu ýana "Türkmenfilm" adyny aldy. "Türkmenfilm" studiosy şu wagta çenli "Ýuwaş gelin", "Aýgytly ädim" (Alty Garlyýew), "Gelin" (Hajyguly Narlyýew), "Dursun" (Ýewgeni İwanow Barkow) ýaly meşhur filmler döretdi.
Türkmenfilm internet saýtlary:[üýtget | edit source]
- TmFiles - bu saýtda türkmen filmlerini görüp we indirip bilersiňiz.
- Türkmen Kino - bu saýtda türkmen filmlerini indirip bilersiňiz.


text:
Ýakynda Ak bugdaý etrabynyň Gämi obasynyň medeniýet öýünde Türkmenistanyň Zenanlar birleşiginiň Merkezi Geňeşiniň hem-de Türkmenistanyň Saglygy goraýyş we derman senagaty ministrliginiň bilelikdäki «Ýatgynyň boýunjygynyň howply täze döremelerine garşy göreşiň biraýlygyny geçirmek hakynda» meýilnamasynyň çäginde wagyz-nesihat maslahaty geçirildi. Edara-kärhanalarda, guramalarda zähmet çekýän zenanlaryň hem-de saglygy goraýyş işgärleriniň gatnaşmagynda geçirilen maslahaty Türkmenistanyň Zenanlar birleşiginiň Ahal welaýat bölümi hem-de welaýatyň Saglygy goraýyş müdirligi bilelikde guradylar.
Maslahatda hünärmenleriň çykyşlaryna giň orun berildi. Türkmenistanyň Saglygy goraýyş we derman senagaty ministrliginiň Onkologiýa ylmy-kliniki merkeziniň bölüm müdiri Maýsa Ýalkabowanyň çykyşy gyzyklanma bilen diňlendi. Ol öz çykyşynda täze taryhy döwrümizde ýurdumyzda «Saglyk» Döwlet maksatnamasynyň we «Türkmenistanda ýokanç däl keselleriň öňüni almak we olaryň garşysyna göreşmek boýunça Aşgabat Jarnamasynda bellenilen wezipeleri 2014—2020-nji ýyllarda amala aşyrmagyň Milli Strategiýasyny ýerine ýetirmegiň meýilnamasynyň» çäklerinde guwandyryjy işleriň durmuşa geçirilýändigi barada anyk mysallar arkaly gürrüň etdi. Onuň aýdyşy ýaly, häzirki döwürde ýokanç däl keseller adamzadyň öňünde duran uly meseleleriň birine öwrüldi. Howply täze döremeler ýokanç däl keselleriň esasy bölekleriniň biri bolmak bilen, döwletlere, jemgyýete, saglyga uly täsirini ýetirýär. Şonuň üçin, täze döremeleriň öňüni almak, olary irki derejelerde ýüze çykarmak, netijeli ýörite bejerginiň berilmegini üpjün etmek, howply täze döremeli näsaglary saglygy goraýyş, durmuş, zähmet, hünär taýdan reabitirlemek saglygy goraýşyň wajyp meseleleriniň biri bolup durýar. Ýurdumyzda onkologiki keselleriň öňüni almak, olary irki döwründe anyklamak babatda amala aşyrylýan işleriň netijeli häsiýete eýedigi aýratyn bellärliklidir.
Maslahatda Ahal welaýat Enäniň we çaganyň saglygyny goraýyş merkeziniň bölüm müdiri Maýa Ärsaryýewanyň, ginekolog lukman Akjemal Mämmetjumaýewanyň çykyşlarynda bellenilişi ýaly, häzirki wagtda ýurdumyzda ynsan saglygyny goramak babatynda bimöçber işler durmuşa geçirilýär. «Saglyk» Döwlet maksatnamasynyň düýp özeninde hem raýatlaryň saglygyny goramak, sagdyn nesli kemala getirmek ugrundaky maksatlar durandyr. Şeýle bolansoň, bu gün eziz Diýarymyzyň dürli künjeklerinde döwrebap sagaldyş, keselleriň öňüni alyş merkezleri gurulýar, öňden bar bolan desgalar döwrebaplaşdyrylýar, sahawatly türkmen topragynda ösýän melhemlik ösümlikleriň esasynda derman serişdeleri öndürilýär. Ak mermerli paýtagtymyzda hem-de ýurdumyzyň welaýatlaryndabina edilen «Ene mähri» merkezleri bolsa enäniň we çaganyň saglygyny goramak babatda iňňän uly ähmiýete eýedir.
Maslahatda ýatgynyň boýunjygynyň howply täze döremeleri we oňa garşy göreşmek babatynda wagyz-nesihat işleriniň ähmiýeti dogrusyndaky gürrüňe aýratyn üns çekildi hem-de howply täze döremelerine getirýän keseller, ony irki döwründe ýüze çykaryp, bejermegiň ýollary barada nygtaldy. Şonuň bilen baglanyşykly wideoşekiller görkezilip, maslahata gatnaşyjylar bilen sowal-jogap alşyldy.
Maslahatyň dowamynda Ak bugdaý etrabyndaky 15-nji orta mekdebiň mugallymy, mährem ene Oglaýaz IşangulyýewaBerkarar döwletimiziň bagtyýarlyk döwründe zenanlara goýulýan sarpa, jemgyýetimizde, nesil terbiýesinde zenanlaryň orny dogrusynda täsirli gürrüň etmek bilen, oňa gatnaşyjy ýaş gelin-gyzlara gymmatly öwüt-ündew berdi.
Aşyr SÄHEDOW,
Bäherden etrap hassahanasynyň onkolog lukmany.
© TÜRKMENISTANYŇ ZENANLAR BIRLEŞIGINIŇ MERKEZI GEŇEŞI zenan.gov.tm 2012-2018 Email: zenan@mail.com


text:
2018-nji ýylyň 10-njy maýynda azerbaýjan halkynyň milli lidery, häzirki zamanyň görnükli syýasy işgäri Geýdar Aliýewiň mirasyna bagyşlanan “Geýdar Aliýewiň Mirasy” atly Halkara elektron kitaphanasynyň işe başlanlygyna 14 ýyl boldy.
Işini 50 dilde alyp barýan kitaphanada, siz bu beýik syýasatçynyň ýüzlerçe işleri - çykyşlarynyň tekstleri, interwýulary, duşuşyklary, beýannamalary we hatlary bilen tanyşyp bilersiňiz.
Geýdar Aliýewiň işleriniň dürli dillerde çap edilmegi politologlar, ykdysadiýetçiler, žurnalistler we Azerbaýjanyň täze taryhy we ösüşi, geçmişi we geljegi bilen gyzyklanýan ähli adamlar üçin peýdaly bir zat bolup durýar. Okyjylaryň hatlary hem biziň kitaphanamyzyň olarda uly gyzyklanma döredýändigine şaýatlyk edýär. Ikiýüzdenem köp dünýä döwletlerinden bolan, ýüzlerçe müňler okyjylar biziň kitaphanamyz bilen tanyşdy diýip, ulaltman bellemek mümkindir. Biziň kitaphanamyzyň hemişeki okyjylarynyň hatarynda dünýäň öňde baryjy ylmy we okuw merkezleriniň, abraýly döwlet edaralarynyň, meşhur media-organlaryň, kitaphanalaryň, uly transmilli kompaniýalaryň we şulara meňzeş başga edaralaryň wekilleri bardyr.
“Geýdar Aliýewiň Mirasy” Halkara elektron kitaphanasy neşirýat işleri bilen hem meşgullanýar. Biziň dürli daşary ýurt dillerinde neşir edilen kitaplarymyzyň hatary bilen, biziň saýtymyzda tanyşyp bilersiňz.
“Geýdar Aliýewiň Mirasy” Halkara elektron kitaphanasy günde täzelenüär we baýlaşdyrylýar. Siziň kitaphana hakdaky ähli seslenmeleriňizi we teklipleriňizi iýbermegiňizi haýyş edýäris.
offise@aliyev-heritage.org


text:
Habarlar 22 ýanwar 2018
Jemgyýet
Milli goşunymyzyň geçmişi we şu güni baradaky gyzykly maglumatlar – ýörite žurnalyň täze sanynda
Žurnalda goranyş häsiýetine eýe bolan Harby doktrinamyza laýyklykda edermen esgerlerimiziň ýurdumyzyň howpsuzlygyny berkitmekdäki ähmiýeti açylyp görkezilýär. Onda Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedowyň ýolbaşçylygynda Watanymyzyň Ýaragly Güýçlerini döwrebaplaşdyrmakda we söweş başarnyklaryny ýokarlandyrmakda gazanylýan belent sepgitler bilen okyjylar giňden tanyşdyrylýar.
Hyzmatdaşlyk
Türkmenistanyň Döwlet kitaphanasyna “Fransisko Skorinanyň kitap mirasy” sowgat berler
Fransisko Skorinanyň kitap mirasynyň faksimle neşirini çap etmek boýunça taslama (2013-2017-nji ýyllar) belorus we gündogar slawýan kitap çap edilişiniň 500 ýyllygyna gabatlandy. Bu hysyrdyly işiň netijesinde tanymal gumanistiň we magaryfçynyň tutuş dünýä ýaýran kitaplarynyň elektron nusgalary tapyldy we tertibe salyndy. Köp jiltlik ýygynda 1517-nji ýyldan 1525-nji ýyla çenli döwürde Pragada hem-de Wilnoda neşir edilen, belorus taryhynyň we medeniýetiniň gymmatly gatlaklary bilen tanyşdyrýan eserler jemlenipdir.
Ylym
Türkmenistanly mekdep okuwçylary 14-nji Halkara Žautyk olimpiadasynda medallaryň 4-sini eýelediler
Ýaş matematikaçylaryň bäsleşigi has köp adamly boldy, oňa çagalaryň 200-den gowragy gatnaşdy. Galanlary fizika we maglumatlar tehnologiýasy boýunça bäsleşdiler.
Wakalaryň jümmüşinde
Hindistanyň Ilçisi milli Liderimize ilçihananyň işine beren goldawy üçin hoşallyk bildirdi
Ilçi wagt tapyp kabul edendigi üçin döwlet Baştutanymyza çuňňur hoşallygyny bildirip, Hindistanyň Türkmenistanyň Baştutanynyň ýöredýän parahatçylyk söýüjilik we giň halkara hyzmatdaşlyk syýasatyny hemmetaraplaýyn goldaýandygyny aýtdy. Bu syýasat türkmen Lideriniň sebitde hem-de dünýäde parahatçylygyň, durnuklylygyň we abadançylygyň esaslaryny hemmetaraplaýyn berkitmegiň bähbidine öňe sürýän möhüm halkara başlangyçlaryny ilerletmekde esasy şert bolup durýar.
Wakalaryň jümmüşinde
Orta asyrlaryň ilçileri, syýahatçylary we täjirleri Günbatar hem-de Gündogar baradaky düşünjeleriň çägini giňeltdiler
Ozaly bilen olar: ilçiler, täjirler hem-de syýahatçy-ýurt öwrenijiler bolupdyr. Täjirleri söwda gyzyklandyran bolsa, syýahatçy-bezirgenler nätanyş ýerleri köpräk öwrenip, dünýäni öwrenmegi we takyk geografik karta düzmegi maksat edinipdirler. Gündogar ýurtlarda hem, Günbatar illerde hem bu ugurdan tagalla bary edilipdir. Gury ýerden Aziýa üsti ýollar barada, meselem, rimli tanymal geografiýaçy Klawdiý Ptolomeý öz döwri üçin wajyp maglumat taýýarlapdyr. 160-180-nji ýyllarda ol özünden öň ýaşap geçen, ýöne işleri biziň günlerimize çenli saklanyp galmadyk gadymy grek kartografiýaçysy Marin Tirskiniň maglumatlaryndan peýdalanypdyr. Onda, hususan-da, makedoniýaly, ozaldan ata-baba kesbi täjirçilik bolan, öz adamlaryny has gadymy ...


text:
Hünärmenler arassa suw çeşmesiniň bolmadyk ýerlerinde ulanmak maksady bilen, gurak howada suw öndürýän enjam işläp düzdüler. Massaçusets tehnologiýa institutynyň ylmy işgärleriniň açyşy çöl şertlerinde hem ýokary netije berýär. Geçen ýyl taýýarlanan mehanizmi has hem kämilleşdiripdirler. Gün energiýasy bilen işleýän enjam üçin howanyň çyglylygy 10 göterimden ýokary bolsa ýeterlik. Enjamyň mundan ozalky nusgasy çyglylyk 50 göterimden ýokary bolanynda işleýärdi. Şeýle hem ony sowatmak üçin has köp energiýa zerurlyk duýulýardy.
Atmosferada 13 trillion litr suw bar
Ylmy topar enjamy Tempe şäherindäki Arizona uniwersitetinde synagdan geçirip gördi. Hünärmenler ony has hem netijeli ýagdaýa getirmegiň aladasyny edýärler. Eger bu enjam hemmeler üçin elýeterli bolan ýagdaýynda, dünýäniň islendik ýerinde arassa suw meselesiniň aradan aýryljakdygyny aýdýarlar. Ýeriň atmosferasynda 13 trillion litr suw bolup, bu görkeziji köllerdäki we derýalardaky süýji suwuň 10 göterimine barabardyr.


text:
“Akylly” sagatlar – bu uly mümkinçilikli köp ugurly enjamdyr. Özüniň dürli aýratynlyklary bilen durmuşy has-da gözelleşdirýän häzirki zaman enjamlary bolmazdan, adamzat ýaşaýşyny göz öňüne getirmek mümkin däl. “Akylly” sagatlar diňe bir wagta seretmek üçin däl, eýsem, onuň kömegi bilen akylly telefony hem dolandyryp bolýar. Mundan birnäçe ýyl ozal, şeýle enjamlaryň multimediýalylygy şübheli meseledi, ýöne wagt bir ýerde durmaýar we birnäçe ýylyň dowamynda ösüş görnetin öňe ilerledi. Indi şeýle sagatlaryň kömegi bilen sms ugradyp, jaň edip, jaňlara jogap berip, aýdym diňläp, wideo görüp, hatda wideo oýunlary hem oýnap bolýar. Geçen ýyl “akylly” sagatlaryň has köp mukdary işlenip düzüldi. Şeýle enjamlar köp babatda işli adamlaryň durmuşyny ep-esli derejede ýeňilleşdirýär. Şu günki günde dünýä belli, meşhur brendler ýokary hilli önüm öndürmek maksady bilen özara bäsleşýärler.
Golaýda iň köp satylýan “akylly”
sagatlaryň reýtingi düzüldi:
“Apple Watch 3” – meşhur we köp satylýan sagatlaryň sanawynyň başyny çekýär. Bu enjamyň köp ugurlylygy hemmäni haýran galdyrýar.
“LG Watch Style” – ikinji orny eýeleýär. Işläp düzüjileriň aýtmagyna görä, bu kiçijik enjam giň mümkinçiliklere eýe. Onuň görnüşine we gözelligine söz ýok. Batareýasy onçakly güýçli bolmasa-da, pesinden 15 sagada ýetýär.
“Samsung Gear S3” – sanawyň üçlügine girýär. Bu enjam özboluşlylygy bilen tapawutlanyp, dolandyrmakda onçakly kynçylygy ýok. Onuň güýçli batareýasy bolsa, bu enjamyň esasy aýratynlyklarynyň biridir.


text:
At atlar maşgalasyna degişli bolup, onuň öýdeçi we ýabany görnüşleri bar. Atlar adama hyzmat edýän iň akylly we ukyply jandar hasaplanýar. Olar irki döwürlerden bäri adamlar tarapyndan gatnaw, ýük daşamak we sportuň dürli görnüşlerini ýerine ýetirmek üçin ulanylýar. Tebigatda süri bolup ýaşaýan ýabany atlar hem bar. ABŞ-nyň günbatarynda mustang we Altaý daglarynyň eteklerinde, Mongoliýanyň düzlüklerinde “Prezewalskiniň atlary” ýaşaýar. Ýabany atlaryň tüýi gyşyna ösýär, ýazyna düşýär. Aslynda, mustanglar eldeki atlaryň tebigata goýberilmegi bilen tebigy şertlere uýgunlaşypdyrlar. Ýewropada, Aziýada, Amerikada we Awstraliýada tebigatda ozaldan özbaşdak ýaşap ýören dürli görnüşli atlara duş gelmek bolýar.
Atlar adatça, 20-30 ýyl ýaşaýar. Olar ululygyna, reňkine, ýaşaýan ýerlerine, fiziki aýratynlyklaryna görä dürli-dürli bolup, atlandyrylyşy hem başgaça bolýar. Ahalteke atlary arap we iňlis atlary bilen bir hatarda iň arassa tohum at hasaplanýar. Eger atyň boýy 1,5 metrden pes bolsa, oňa poni diýilýär. Atlar eýesine wepaly bolmagy bilen tapawutlanýar. Olara dürli hereketleri öwretmek hem örän aňsat. Batly sesden gorkmazlygy, beýiklige bökmegi ýa-da beýleki hereketleri aňsatlyk bilen öwredip bolýar. Örän duýgur bolan bu jandarlaryň görmek we eşitmek ukyby hem kämildir. Şol sebäpli olar duşmanyň gelýänini öňünden aňýarlar. Iş, ulag maly hökmünde peýdalanylýan ýylkylaryň aýaklary gysga, göwresi iri, çapuw hem-de müngi atlaryň aýaklary we göwresi inçeden owadan bolýar. Atlaryň arasynda güriplik duýgusy bolmaýar, emma biri-birine gözügidijilik edýärler. Bu ýagdaý at çapyşyklarynda we päsgelçilikden bökmek ýaly sport ýaryşlarynda gabat gelýär. Mysal üçin, ýaryşýan atlar bir-birinden öňe geçmek isleýärler.
At köplenç, aýak üstünde uklaýar. Kä halatda özüni ynamly ýerde duýsa, ýatyp hem uklaýar. Süri bolup ýaşaýan atlar uklanlarynda olaryň arasyndan biri sakçy durýar. Ýabany atlaryň sürüsindäki taýçanaklar kä halatda beýleki sürülere goşulyp gidýär.
At atlar maşgalasyna degişli bolup, onuň öýdeçi we ýabany görnüşleri bar. Atlar adama hyzmat edýän iň akylly we ukyply jandar hasaplanýar. Olar irki döwürlerden bäri adamlar tarapyndan gatnaw, ýük daşamak we sportuň dürli görnüşlerini ýerine ýetirmek üçin ulanylýar. Tebigatda süri bolup ýaşaýan ýabany atlar hem bar. ABŞ-nyň günbatarynda mustang we Altaý daglarynyň eteklerinde, Mongoliýanyň düzlüklerinde “Prezewalskiniň atlary” ýaşaýar. Ýabany atlaryň tüýi gyşyna ösýär, ýazyna düşýär. Aslynda, mustanglar eldeki atlaryň tebigata goýberilmegi bilen tebigy şertlere uýgunlaşypdyrlar. Ýewropada, Aziýada, Amerikada we Awstraliýada tebigatda ozaldan özbaşdak ýaşap ýören dürli görnüşli atlara duş gelmek bolýar.


text:
27 Aralık 2016 Salı
Türkmenhimiýa Döwlet Konserni Ýuwujy Serişdeleri Öndürýän Zawody Gurar
“Türkmenhimiýa” döwlet konserni ýuwujy serişdeleri öndürýän zawody gurar. Täze kärhana ýylda 20 müň tonna önümçilik kuwwatyna eýe bolar. Taýýar edip ulanmaga bermek üçin desganyň taslamasyny düzjek we ony bina etjek potratçyny saýlamaga 2017-nji ýylyň 7-nji fewralyna çenli halkara bäsleşik yglan edildi.
Himiýa senagaty Türkmenistanyň halk hojalyk toplumynyň işjeň ösýän pudaklarynyň biridir. 2016-njy ýylyň ýanwar-noýabr aýlarynda “Türkmenhimiýa” döwlet konserniniň düzüminde önümçiligiň möçberleri geçen ýylyň degişli döwri bilen deňeşdirilende, 15 göterim artdy, önümler 17,5 göterim köp ýerlenildi. Daşary ýurtlardan getirilýän önümleriň ýerini tutup biljek harytlaryň ýurdumyzdaky önümçiliginiň ösüşi diýarymyza getirilýän onümleriň fiziki möçberleriniň azalmagyna täsir edýär. Hususan-da, Statistika baradaky döwlet komitetiniň maglumatlaryna görä, şu ýyl ýuwujy serişdeleriň daşary ýurtlardan getirilişi 11,2 göterim azaldy.
Şunda dürli sarp edijilik häsiýetli ýuwujy serişdelere islegiň bolşy ýaly, ýurdumyzda bu önümleriň sarp edilişiniň derejesi yzygiderli artýar. Ýurdumyzyň ösýän bazaryny önümleriň şeýle görnüşleri bilen üpjün etmekde hususy öndürijiler öz goşantlaryny goşýarlar.
http://www.turkmenhabargullugy.com/turkmenhimiya-dowlet-konserni-yuwujy-serisdeleri-onduryan-zawody-gurar/
Kaydol: Kayıt Yorumları (Atom)